Elementong kimikal - Wikipedia\nSa kimika, an elemento o elementong kimikal (Ingles: chemical element) iyo sarong purong substansya na pigbibilog sana nin mga atomo na gabos iyo igwang parehas na bilang nin mga proton sa saindang atomikong nukleyi. Dae arug sa kompuwestong kimikal, an mga elementong kimikal iyo dae pwedeng mabanga pasiring sa mas simple pang mga substansya sa paaging kimikal. An bilang nin mga proton sa nukleyus iyo an karakter na minatao nin depinisyon sa sarong elemento, asin iyo an pigsasabing atomikong bilang (pigrereprensenta nin simbolong Z) – gabos na mga atomo na igwang parehong atomikong bilang iyo mga atomo nin parehas na elemento An gabos nin mga baryonikong materya sa uniberso iyo pigbibilog nin mga elementong kimikal. Kapag an lain na mga elemento napasairarom sa reaksyong kimikal, an mga atomo nag-iiba nin posisyon pasiring sa bagong kompuwesto na pigtakod nin mga sugpong kimikal. Minorya sana nin elemento, arug kan pirak asin bulawan, an mahihiling na dae nakasalak bilang mga relatibong purong katutubong elementong mineral. Harus gabos nin iba pang mga natural na elemento an yayaon sa Kinaban bilang kompuwesto o salak. An ere iyo primaryang salak nin mga elementong nitroheno, oksiheno, asin argon, alagad dae kaini pigbabale an kompuwestong arug kan karbon dioksidido asin tubig.\nAn peryodikong tableta nin mga elementong kimikal\nAn historya kan pagkakadiskobre asin paggamit nin mga elemento iyo nagpoon sa primitibong sosyedad nin mga tawo na nakadiskobre nin mga katutubong mineral arug kan karbon, asupre, tanso, asin bulawan (alagad am konsepto nin sarong elementong kimikal dae pa aram kaidto). An mga pag-aadal na maklasipika an mga materyal iyo nagresulta sa mga konsepto nin mga klasikal na elemento, alkimiya, asin nagkapirang kaparehong teorya sa bilog na historya nin katawohan. Kadaklan sa mga modernong pagkakaintindi nin mga elemento iyo nahaman gikan sa gibo ni Dmitri Mendeleev, sarong Rusong kimiko na nagpublikar kan pinakaenot na pigbibistadong peryodikong tableta kaidtong 1869. An tabletang ini pig-oorganisa an mga elemento sa paagi nin palangkaw na atomikong bilang sa pahigda ("peryodo") kun sain an patindog ("grupo") nakikisaro sa mga rekurang ("peryodiko") pisikal asin kimikal na karakter. An peryodikong tableta iyo nagsusumaryo nin nagkapirang mga karakter nin mga elemento, na nagtugot sa mga siyentista na maghimo nin mga relasyon sa tahaw ninda sagkod makagibo nin mga prediksyon manungod sa mga kompuwesto asin mga potensyal na bago.\nKaidtong Nobyembre 2016, an International Union of Pure and Applied Chemistry nagbisto nin kabilugan na mga 118 na elemento. An enot na 94 iyo natural na yayaon sa Kinaban, asin an natatadang 24 iyo mga sintetikong elemento na nahimo sa mga reaksyong nukleyar. Dae kabali an mga dae-estable na radyoaktibong elemento (radyonukledo) na nalalapa nin marikas, harus gabos nin mga elemento iyo pwedeng gamiton sa industriya sa manlainlain na bilang. An pagkadiskobre asin sintesis nin mga bago pang mga elemento iyo sarong minadalagan na lugar nin siyentipikong pag-aadal.\nAn Wikimedia Commons igwa nin medya dapit sa Chemical elements.\nPinaghugot gikan sa "https://bcl.wikipedia.org/w/index.php?title=Elementong_kimikal&oldid=204798"\nLast edited on 24 Abril 2021, at 17:01\nHuring pigliwat an pahinang ini kan 24 Abril 2021, alas 17:01.


Pulis kan Legazpi maghapon naglibot sa ciudad huli sa bomb threat - BICOL STANDARD | Bicol News\nHome Albay News Pulis kan Legazpi maghapon naglibot sa ciudad huli sa bomb threat\nPulis kan Legazpi maghapon naglibot sa ciudad huli sa bomb threat\nLEGAZPI CITY, November 8, 2016 (Bicol Standard) -- Maghapon na nagkasiribot an mga pulis sa pagreparo kan mga lugar na nasambit sa sarong “bomb threat” na pinakuriyat por medio nin sarong text message poon pa kasuodma digdi.\nSegun sa mensahe ni PCI Arthur Gomez, an parataram kan PNP Albay, naglibot an saindang mga tawohan sa enterong lugar na nasambit sa homa guikan sa dae nagpabistong tawo, na nagpapatanid na may itatanom sindang bomba.\nHastang kasubagong alas 2:00 nin hapon, si Joy Tango y Usabal, an information officer kan Regional Office kan DILG sa Bicol nagreport sa Legazpi City Police Station may narecibe siyang informasyon hale ki Pia Salamero, an HR Officer kan DILG ROV V na an “bomb threats” naglalakop bako sanang digdi sa DILG Bicol, kundi maging sa DILG-CAR asin sa DILG Regional Office 4-A.\nMientrastanto, nin huli kan nasambit na informasyon, nagpadara tulos nin mga tawohan an pulis sa panginginot ni PSI Randy Bachiller, kan SWAT Legazpi para mag-imbestigar kan nasambit na report.\nAfuera kaini, nagpadara man dagos nin EOD personnel sa DILG Office para maseguro an katotohanan kan pigkuriyat na patanid.\nSa ibong na lado, si PCI Malu Calubaquib, an parataram kan PNP sa Bicol nagsabi na hasta sa oras na ini, mayo man sindang narecibeng noticia mapadapit sa pighahaditan na “bomb threat.”\nPulis kan Legazpi maghapon naglibot sa ciudad huli sa bomb threat Reviewed by Bicol Standard on Tuesday, November 08, 2016 Rating: 5


Balatan - Wikipedia\n(Pinagbalikwat gikan sa Balatan, Camarines Sur)\nKinamumugtakan kan Balatan\nTagboan: 13°19′12″N 123°13′48″E Tagboan: 13°19′12″N 123°13′48″E\n19,891 votantes (9 Mayo 2019)\n93.09 km2 (35.94 sq mi)\nSementeryo kan balatan\nAn Balatan sarong ikalimang klaseng banwaan sa probinsya kan Camarines Sur, Filipinas. An designadong zip code kaini iyo 4436. Susog sa sensus kan 1 Mayo 2020, igwa ining 30,669 katawong nag-eerok digdi sa 5,801 kaharongan. Igwa ining sukol na 93.09 kilometro kwadrado.\nTinugdas ini ni Gregorio O. Balatan, Sr., an inot na mayor asin kagtugdas kan enot na eskwelahan sa banwaan, an Balatan Institute Memorial High School (dating Balatan Institute). An presente and ika-6 na alkalde iyo si Ernesto "Bares" Arillas Bagasbas.\nDating sityo kan Nabua, Camarines Sur an Balatan na midbid sa dating ngaran kaining Siramag. Taon 1951 kan itinulod kan dating Bokal kan Camarines Sur na si Balatan, Sr. an pagbangâ kan banwaan nin Nabua sa duwa: Nabua sagkod Balatan. Isinuhay an Siramag sa inang banwaan kaini asin nagin suhay na munisipalidad kan Desyembre 3, 1951 sa irarom kan Kasugoan nin Tagapamahala Blg. 485 ni dating President Elpidio Quirino sa ngaran kan amâ kan Bokal na si Don Rufino Balatan.\nNababanga an Balatan sa 17 mga barangay.\nAn Balatan igwa nin 17ng pampublikong asin sarong pampribadong paadalan sa elementarya mantang igwa man nin tulong (3) pampublikong paadalan sa sekondarya.\nSarong institusyon an nag-aalok nin vocational/technical education asin kan 2012 sarong pampublikong institusyon pangkolehiyo an binuksan.\nAn lumang eskwelahan kan Don. Gregorio Balatan Institute\nAn saodan sa Municipyo kan Balatan\nAn estatuwa ni Don. Gregorio O. Balatan\nDon Gregorio Balatan Memorial Institute\nPagsabat na arko kan Balatan\nCASURECO III sa Balatan\nBalatan Fire Station\nPinaghugot gikan sa "https://bcl.wikipedia.org/w/index.php?title=Balatan&oldid=212371"\nHuring pigliwat an pahinang ini kan 24 Agosto 2021, alas 04:21.


Ogob - Wikipedia\nUgob na tinanom\nAn Ogob (Artocarpus camansi Blanco) nagkakahoy na tinanom. Kapamilya kan ogob an rimas, langka asin an gomihan.\n2 An dahon\nTamanyo[liwaton | liwaton an gikanan]\nNalangkaw an ogob abot kaglimang (15) metro o lumabi pa ngani. An "habayan" niya naabot man sarong metro o sobra pa an diametro na dai na matangkoros nin saro katawo. May mapulot na puting tagok kun linulugad ini magin man sa hawak o sa bunga. Napusog siya huli sa pagtubo (kun ini naggugurang na asin naglalangkaw) sa palibot kan poon niya nin mga dalig (oroldot na gamot na higda sa daga). An kublit kan hawak niya sarama sana asin garo may mga malamuting "pamalit".\nAn dahon[liwaton | liwaton an gikanan]\nAn dahon niya pagdakula naabot poon kag-anom (16)sagkod duwang polo may apat (24) na pulgada asin sa tig-ibong na gilid kaini nababanga-banga ini sa mga oro-espada na nabilang poon apat (4) abot anom (6) na panas, bakong arog kan rimas na dikit sana an mga oro-espada, parati tolo (3) o apat (4) sana. Berdeng matabri an dahon kani na sa likod mahibo.\nBurak[liwaton | liwaton an gikanan]\nEnot natuhaw an "lalakeng" burak na napormang batuta loyloy paibaba na an apod "aboyaboy". An kolor kan aboyabos giyaw asin kun paluyos na nagigin kayumanggihon. An laba kan aboyabos naabot kag-apat (14) na pulgada, na an "habayan" kani naabot saro may banga' na pulgada. An "babaeng" burak natuhaw sa mga poro na garo mga payo-payo na dusok nin pirinong mga burak na naoldot mga duwang pulgada asin :labing sarong pulgada an diametro. Ini an nabibilog na bunga kan ogob.\nAn bunga kan ogob patos palibot nin mga "tunok-tunok", matabilog, asin poon 5 abot 8ng pulgada an laba na natimbang haros 2 libra. An kublit kan bunga nagkokolor bugro' na berde asin kun pahinog na nagkokolor nang mala-giyaw na berde. An balodbod niya malamuting giyaw kun pahinog na. An bunga niya bakong gayo kapinsod asin kadusok arog kan rimas.\nAn aboyabos kaini ginagamit kan mga Agta na garo kwenta katol. Pakabalada ini na nagin agil na nanggad, ini sinusubsoban. Luway-luway na pinapa-pa an aboyabos asin an aso kaini garo mansana arog kan sa katol na padulag sa namok.\nPisog[liwaton | liwaton an gikanan]\nAn tu'lang kan ogob naabot sarong pulgada an laba. Dai parareho an bilang kan pisog na nakukua sa bunga niya. Ini pwedeng poon kag-duwa (12) asin umabot sanggatos may limang polo (150) na pisog ta dakul man an klase kan ogob. Linala'bonan o sinasanlag an pisog pero igdi sa Pilipinas an bilog na bunga paka-ubaki, ginigiris asin ginugulay sa guta kairiba na an mga pisog. An pisog kaini mayaman sa protina.\nSAEN INI NATURAL NA NATUBO Natural ini sa New Guinea asin mas lakop ini sa Pilipinas na kun saen tinatanom sa mga natad ta kuanan nin gulayon. Maipo ini sa New Caledonia, Pohnpei, Marquesasx, Tahiti, Palau asin Hawaii asin kadaklan ngani kan mga ogob igdi dinara kan mga imigranteng haleng Pilipinas.\nMGA ARAPODAN KAN OGOB SA IBA-IBANG LUGAR Breadnut(Ingles), castaño (Kastila), chataignier (Pranses), tapiak (New Guinea), kamansi, dulugian, pakau, kolo, ugod (Pilipinas), kulur, kelur, kulor, kuror (Malaya, Java), pana de pepitas (Puerto Rico)\n1. Species Profiles for Pacific Island Agroforestry \nPinaghugot gikan sa "https://bcl.wikipedia.org/w/index.php?title=Ogob&oldid=185044"\nHuring pigliwat an pahinang ini kan 9 Setyembre 2019, alas 12:11.


Home / Bicol News / Covid-19 / Government / Manila / News / Mayo pa nin rekomendasyon sa pagtapos o pagpalawig kan ECQ--Nograles\nMayo pa nin rekomendasyon sa pagtapos o pagpalawig kan ECQ--Nograles\nBicol Standard Newspaper Saturday, April 04, 2020 Bicol News, Covid-19, Government, Manila, News\nMANILA (Bicol Standard)--Mayo pa nin rekomendasyon an Inter-Agency Task Force for the Management of Emerging Infectious Diseases (IATF-EID) manungod sa posibleng pagtapos o pagpalawig kan enhanced community quarantine sa Luzon, segun ki Cabinet Secretary Karlo Nograles ngonyan na aldaw.\nSabi ni Nograles, nagkaigwa na sinda nin pag-urulay kan nakaaging Miercoles manungod sa planong pagtapos kan nasambit na community quarantine.\nAlagad, nin huli ta mayo pa nin malinaw na datos manungod sa mga kaso nin Covid-10 sa nasyon, dai pa sinda makagibo nin desisyon.\nIpinaliwanag ni Nograles na nag-uurulay asin inaadalan pa pa sa presente kan mga scienties, miembro kan academic community, asin mga doctor an datos na igwa sinda.\nPigsabi pa ni Nograles na dapat maging maingat na maray an IATF-EID sa saindang gigibuhon na rekomendasyon ki Presidente Duterte.\nNagkapira sa mga datos na pig-aadalan iyo an kapasidad kan health care system, mga pasilidad, kakayahan magibo nin contact tracing, an pagbawas o pagdagdag kan mga kaso nin Covid-19, pati naman an mga social, economic, asin security factors.l, economic, and security factors.\nMarurumduman na an enterong Luzon piglaag sa enhanced community quarantine hasta sa fecha 12 kan Abril tanganing mapugulan an paglakop kan nasambit na helang.\nMayo pa nin rekomendasyon sa pagtapos o pagpalawig kan ECQ--Nograles Reviewed by Bicol Standard Newspaper on Saturday, April 04, 2020 Rating: 5


BASAHON SA Afrikaans Albanian Aleman Amharic Arabic Armenian Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Español Estonian Ewe Finnish Ga Griego Hapon Hebreo Hiligaynon Hungarian Igbo Iloko Indonesian Italiano Koreano Latvian Lithuanian Macedonian Malagasy Malayalam Maltese Myanmar Norwegian Papiamento (Curaçao) Polish Portuguese Pranses Punjabi Rarotongan Romanian Samoan Sepedi Serbian Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Vietnamese Zulu\nSARONG pulyeto an nanompongan nin sarong lalaki sa salog nin tren na pasiring sa Siudad nin Nueva York. ‘An kalag nin tawo nagagadan,’ an sabi sa pulyeto. Huling napukaw an interes, an lalaki, na sarong ministro, pinonan iyan na basahon. Sia napangalas huling dai pa nia noarin man pinagdudahan an katokdoan dapit sa inmortalidad kan kalag. Kan panahon na iyan, dai nia aram kun siisay an nagsurat kan pulyeto. Pero, narisa nia na an argumento garo tama asin sono sa Kasuratan saka an materyales maninigong seryosong pag-adalan.\nAn ministrong iyan iyo si George Storrs. An insidente nangyari kan 1837, an taon na enot na irinekord ni Charles Darwin sa saiyang kuaderno an mga kaisipan na sa huri nagin saiyang teoriya nin ebolusyon. An kadaklan na tawo sa kinaban relihioso pa, asin sinda naniniwala sa Dios. Binabasa kan dakol an Biblia asin iginagalang iyan bilang may autoridad.\nKan huri naaraman ni Storrs na an pulyeto isinurat ni Henry Grew kan Filadelfia, Pennsylvania. Marigon an paniniwala ni Grew sa prinsipyo na “an kasuratan . . . iyo an mismong pinakamarahay na interprete kaiyan.” Si Grew asin an saiyang kairiba haloy nang nag-aadal sa Biblia sa katuyohan na ioyon an saindang buhay asin mga aktibidad sa konseho kaiyan. An saindang pag-adal naghayag nin nagkapirang magayon na katotoohan sa Kasuratan.\nHuling napahiro kan isinurat ni Grew, maingat na siniyasat ni Storrs kun ano an sinasabi kan Kasuratan manongod sa kalag asin ipinakipag-olay iyan sa nagkapirang kapwa ministro nia. Pagkatapos nin limang taon na seryosong pag-adal, sa katapustapusi nagdesisyon si Storrs na ipublikar an saiyang bagong nanompongan na mutya nin katotoohan sa Kasuratan. Sa primero, sia nag-andam nin sarong sermon na ipapahayag sa aldaw nin Domingo kan 1842. Minsan siring, namatean nia na kaipuhan na magpahayag nin pira pang sermon tanganing lubos na matokar nin tama an tema. Sa kahurihurihi, uminabot sa anom an saiyang sermon manongod sa kagadanan kan kalag nin tawo, na ipinublikar nia sa Six Sermons. Pinagkomparar ni Storrs an mga teksto tanganing ihayag an magayon na katotoohan na itinago kan mga doktrina kan Kakristianohan na naglalapastangan sa Dios.\nItinotokdo daw kan Biblia an Inmortalidad kan Kalag?\nAn Biblia nagtataram manongod sa pagsulot nin inmortalidad kan linahidan na mga parasunod ni Jesus bilang balos sa saindang kaimbodan. (1Corinto 15:50-56) Kun an inmortalidad sarong balos para sa mga maimbod, an pangangatanosan ni Storrs, an kalag kan mga maraot dai puedeng magin inmortal. Imbes na magbanabana, siniyasat nia an Kasuratan. Inestudyaran nia an Mateo 10:28, King James Version, na nagsasabi: “Matakot kamo sa saiya na nakakalaglag kan kalag sagkod kan hawak sa impierno.” Kaya an kalag puedeng laglagon. Kinonsulta man nia an Ezequiel 18:4, na nagsasabi: “An kalag na nagkasala, iyan magagadan.” (KJ) Kan inestudyaran an bilog na Biblia, naglataw an gayon kan katotoohan. “Kun an paniniwala ko sa bagay na ini tama,” an isinurat ni Storrs, “sa siring an dakol na kabtang kan Kasuratan, na bakong klaro may koneksion sa komun na teoriya, magigin malinaw, magayon asin pano nin kahulogan patin puersa.”\nAlagad kumusta man an teksto na arog kan Judas 7? Iyan nagsasabi: “Kun paanong an Sodoma asin Gomorra, asin iyo man an mga siudad na nasa palibot ninda, na nagpapangana sa pakikisaro, asin nagsusunod sa palaen na laman, ibinugtak na halimbawa, na nagdudusa kan pamamalos na daing sagkod na kalayo.” (KJ) Kun babasahon an tekstong ini, tibaad ikonklusyon kan nagkapira na an mga kalag kan mga ginadan sa Sodoma asin Gomorra pinapasakitan paagi sa kalayo sagkod lamang. “Pagkompararon niato an mga Teksto,” an isinurat ni Storrs. Dangan kinotar nia an 2 Pedro 2:5, 6, na nagsasabi: “Asin dai pinalibre an suanoy na kinaban, alagad ilinigtas si Noe . . . , na pinapabahaan an kinaban nin mga bakong diosnon; asin sa paggibo sa siudad nin Sodoma asin Gomorra na magin abo kinondenar sinda paagi sa paglaglag, na ginibo sindang halimbawa para sa mga mamumuhay nin bakong diosnon pagkatapos kaiyan.” (KJ) Iyo, nagin abo an Sodoma asin Gomorra, na linaglag sagkod lamang kaiba an mga nag-iistar dian.\n“Si Pedro nagtatao nin liwanag sa libro nin Judas,” an paliwanag ni Storrs. “An pagkomparar sa duwang librong iyan malinaw na marhay na nagpapaheling kun paano naanggot an Dios sa mga parakasala. . . . An mga paghokom na itinao sa suanoy na kinaban, sa Sodoma asin Gomorra, nagdadanay, asin daing kasagkoran, o ‘daing sagkod’ na konseho, patanid, o ‘halimbawa’ sa gabos na tawo may koneksion sa katapusan kan kinaban.” Kaya an sinasabi ni Judas iyo na daing sagkod an epekto kan kalayo na luminaglag sa Sodoma asin Gomorra. Dai nanggad kaiyan binabago an katotoohan na an kalag nin tawo nagagadan.\nDai pinagkokomparar ni Storrs an mga tekstong nagsuportar sa saiyang pagmansay mantang iniignoro an iba. Kinonsiderar nia an konteksto kan lambang teksto siring man an kabilogan na kahulogan kan Biblia. Kun an sarong bersikulo garo baga kontra sa iba pang teksto, sinisiyasat ni Storrs an iba pang kabtang kan Biblia para sa lohikong paliwanag.\nAn Pag-adal ni Russell sa Kasuratan\nKabilang sa nagin kaasosyar ni George Storrs iyo an sarong hoben na lalaki na iyo an nag-oorganisar nin sarong grupo nin pag-adal sa Biblia sa Pittsburgh, Pennsylvania. An saiyang ngaran iyo si Charles Taze Russell. An saro sa saiyang enot na mga artikulo manongod sa mga tema sa Kasuratan ipinublikar kan 1876 sa magasin na Bible Examiner, na rinebisar ni Storrs. Inadmitir ni Russell na an naenot na mga estudyante sa Biblia nagkaigwa nin impluwensia sa saiya. Sa huri, bilang editor kan Zion’s Watch Tower, inapresyar nia an dakulang tabang na itinao sa saiya ni Storrs, paagi sa tataramon sagkod sa surat.\nSa edad na 18, si C. T. Russell nag-organisar nin klase para sa pag-adal sa Biblia asin nag-establisar nin sarong pamamaagi nin pag-adal sa Biblia. Si A. H. Macmillan, sarong estudyante sa Biblia na kaasosyar ni Russell, ilinadawan an paaging ini: “May saro na mapalataw nin hapot. Pag-oolayan ninda iyan. Sisiyasaton ninda an gabos na konektadong teksto dapit sa puntong iyan dangan, kun sinda nanigoan na sa pagkakaoroyon kan mga tekstong ini, sa katapustapusi sasabihon ninda an saindang konklusyon asin isusurat iyan.”\nKombensido si Russell na an Biblia, kun eestudyaran sa kabilogan, maninigong maghayag nin sarong mensahe na kaoyon kan mismong laog kaiyan asin kan karakter kan Banal na Autor kaiyan. Kun an arin man na kabtang kan Biblia garo baga depisil na saboton, naniniwala si Russell na iyan maninigong linawon asin interpretaron kan iba pang kabtang kan Biblia.\nSono sa Kasuratan na Tradisyon\nMinsan siring, bakong si Russell ni si Storrs ni si Grew an enot na naggamit kan Kasuratan na iyo an magin sadiring interprete kaiyan. An tradisyon na iyan nagpoon sa Kagpundar kan Kristianismo, si Jesu-Cristo. Naggamit sia nin dakol na teksto tanganing linawon an totoong kahulogan nin sarong teksto. Halimbawa, kan kritikaron kan mga Fariseo an saiyang mga disipulo huli sa paggutos nin mga ohoy sa panahon nin Sabbath, ipinaheling ni Jesus basado sa pangyayari na nakarekord sa 1 Samuel 21:6 kun paano maninigong iaplikar an ley nin Sabbath. An relihiosong mga lider pamilyar sa pangyayaring iyan, na dian si David asin an saiyang mga tawohan nagkakan nin tinapay na idodolot. Dangan, sinambit ni Jesus an kabtang kan Ley na nagsasabing an Aaronikong mga saserdote sana an makakan kan dolot na tinapay. (Exodo 29:32, 33; Levitico 24:9) Pero, sinabihan si David na magkakan kan tinapay. Tinapos ni Jesus an saiyang nakakabensir na argumento paagi sa pagkotar sa libro nin Oseas: “Kun nasabotan nindo kun ano an boot sabihon kaini, ‘An boot ko pagkaherak, asin bakong atang,’ dai kutana nindo kinondenar an mga daing sala.” (Mateo 12:1-8) Marahayon nanggad na halimbawa nin pagkomparar sa mga teksto tanganing makua an tamang pakasabot!\nSinunod kan mga parasunod ni Jesus an pamamaagi nin paggamit nin mga reperensiang teksto tanganing magtao nin liwanag sa sarong teksto. Kan si apostol Pablo magtokdo sa mga tawo sa Tesalonica, “sia nakipagrasonan sa sainda hale sa Kasuratan, na ipinapaliwanag asin pinapatunayan paagi sa mga reperensia na kaipuhan na an Cristo magdusa asin buhayon liwat hale sa mga gadan.” (Gibo 17:2, 3) Siring man, sa saiyang mga surat na ipinasabong nin Dios, ginamit ni Pablo an Biblia na iyo an magin sadiring interprete kaiyan. Halimbawa, kan magsurat sa mga Hebreo, kinotar nia an sunod-sunod na teksto tanganing patunayan na an Ley sarong anino kan marahay na mga bagay na madatong.—Hebreo 10:1-18.\nIyo, ibinalik sana kan sinserong mga estudyante sa Biblia kan ika-19 asin kan kapinonan kan ika-20 siglo an Kristianong pamamaaging ini. An tradisyon nin pagkomparar sa mga teksto nagpapadagos sa magasin na Torrengbantayan. (2 Tesalonica 2:15) Ginagamit kan mga Saksi ni Jehova an prinsipyong ini kun sinisiyasat ninda an sarong teksto.\nSiyasaton an Konteksto\nKun kita nagbabasa kan Biblia, paano niato maaarog an marahay na mga halimbawa ni Jesus asin kan saiyang maimbod na mga parasunod? Enot, puede niatong estudyaran an pinakaharaning konteksto kan teksto na pinag-oolayan. Paano makakatabang an konteksto na masabotan niato an kahulogan? Sa pag-ilustrar, siyasaton niato an mga tataramon ni Jesus na nakarekord sa Mateo 16:28: “Totoong ako nagsasabi sa saindo na igwa nin nagkapira sa mga uya digdi na sa ano man na paagi dai magnanamit nin kagadanan sagkod na dai nguna ninda maheling an Aki nin tawo na minadatong sa saiyang kahadean.” Tibaad mansayon kan nagkapira na an mga tataramon na ini dai naotob huling gabos na disipulo ni Jesus na presente kan sabihon nia an mga tataramon na iyan nagadan bago establisaron an Kahadean nin Dios sa kalangitan. Dawa an The Interpreter’s Bible nagsasabi manongod sa bersikulong ini: “An prediksion dai naotob, asin sa huri kinaipuhan na ipaliwanag kan mga Kristiano na iyan metapora.”\nMinsan siring, an konteksto kan bersikulong ini, siring man an kaagid na mga pagkasaysay ni Marcos asin Lucas, tinatabangan kita na masabotan an tunay na kahulogan kan teksto. Ano an isinaysay ni Mateo kasunod mismo kan mga tataramon na kinotar sa enotan? Sia nagsurat: “Pakalihis nin anom na aldaw ipinag-iba ni Jesus si Pedro asin si Santiago patin si Juan na tugang nia asin dinara sinda sa sarong halangkaw na bukid na sinda sana. Asin naliwat an itsura nia sa atubangan ninda.” (Mateo 17:1, 2) An sinabi ni Jesus manongod sa Kahadean ikinonektar ni Marcos sagkod ni Lucas sa pagkasaysay dapit sa transpigurasyon. (Marcos 9:1-8; Lucas 9:27-36) An pagdatong ni Jesus na may kapangyarihan sa Kahadean ipinaheling sa saiyang transpigurasyon, an saiyang pagpaheling na may kamurawayan sa presensia kan tolong apostol. Binerepikar ni Pedro an pakasabot na ini paagi sa pagtaram manongod sa “kapangyarihan asin presensia kan satong Kagurangnan na Jesu-Cristo” may koneksion sa pakaheling nia mismo kan transpigurasyon ni Jesus.—2 Pedro 1:16-18.\nGinagamit daw Nindo an Biblia na Iyo an Magin Sadiring Interprete Kaiyan?\nPaano kun dai mo nasasabotan an sarong teksto dawa pagkatapos na siyasaton nindo an konteksto kaiyan? Puedeng makinabang kamo paagi sa pagkomparar kaiyan sa iba pang mga teksto, na iniisip an kabilogan na kahulogan kan Biblia. An sarong ekselenteng kasangkapan sa paggibo kaini manonompongan sa New World Translation of the Holy Scriptures, na makukua na ngonyan nin kompleto o kabtang sana sa 57 lenguahe. An kasangkapan na ini lista nin mga reperensia sa pagirilid, o mga cross-reference, na maheheling sa tahaw na kolumna nin lambang pahina sa dakol na edisyon kaiyan. Makakanompong kamo nin labing 125,000 kaiyan sa New World Translation of the Holy Scriptures—With References. An “Introduction” kan Bibliang iyan nagpapaliwanag: “An maingat na pagkomparar kan mga reperensia sa pagirilid asin an pagsiyasat sa kaibang mga nota sa ibaba maghahayag kan magkakonektar na marhay na armoniya kan 66 na libro sa Biblia, na nagpapatunay na an mga iyan minakompuesto nin sarong libro, na ipinasabong nin Dios.”\nHelingon niato kun paano makakatabang sa sato an paggamit kan mga cross-reference na masabotan an sarong teksto. Kuanon tang halimbawa an kasaysayan ni Abram, o Abraham. Konsideraron an hapot na ini: Siisay an nangenot kan si Abram asin an saiyang pamilya maghale sa Ur? Mababasa sa Genesis 11:31: “Kinua ni Tare si Abram na aki nia asin si Lot, . . . patin si Sarai na saiyang manugang na babae, . . . asin sinda uminiba sa saiya hale sa Ur kan mga Caldeo tanganing magduman sa daga nin Canaan. Pag-abot nin panahon nag-abot sinda sa Haran asin nag-erok duman.” Sa pagbasa sana kaini, an saro tibaad magkonklusyon na an ama ni Abram, si Tare, an nangenot. Minsan siring, sa New World Translation, manonompongan niato an 11 cross-reference dapit sa bersikulong ini. An huri dadarahon kita sa Gibo 7:2, kun saen mababasa niato an konseho ni Esteban sa enot na siglong mga Judio: “An Dios nin kamurawayan nagpaheling sa satong apoon na si Abraham kan sia yaon sa Mesopotamia, bago sia nag-istar sa Haran, asin sinabi nia sa saiya, ‘Humale ka sa saimong daga asin sa saimong mga paryente patin paduman ka sa daga na ipapaheling ko sa saimo.’” (Gibo 7:2, 3) Ipinapareho daw ini ni Esteban sa paghale ni Abram sa Haran? Siempre dai, huling ini kabtang kan ipinasabong na Tataramon nin Dios.—Genesis 12:1-3.\nKun siring, taano ta sinasabi kan Genesis 11:31 na “kinua ni Tare si Abram na aki nia” asin an iba pa sa saiyang pamilya asin naghale sa Ur? Si Tare pa man giraray an patriarkal na payo. Sia nag-oyon na umiba ki Abram asin sa siring sia an minimidbid na iyo an nagbalyo kan pamilya sa Haran. Kun pagkokompararon asin pag-ooyonon an duwang tekstong ini, masasabotan niato nin eksakto kun ano an nangyari. May paggalang na kinombensir ni Abram an saiyang ama na humale sa Ur bilang pagsunod sa pagboot nin Dios.\nKun binabasa niato an Kasuratan, maninigong konsideraron niato an konteksto asin an kabilogan na kahulogan kan Biblia. Sinasadol an mga Kristiano: “Inako niato, bakong an espiritu kan kinaban, kundi an espiritu na gikan sa Dios, tanganing maaraman niato an mga bagay na mabooton na itinao sa sato nin Dios. An mga bagay na ini itinataram man niamo, bakong sa mga tataramon na itinokdo kan kadonongan nin tawo, kundi kaidtong mga itinokdo kan espiritu, mantang pinag-iiba niamo an espirituwal na mga bagay asin espirituwal na mga tataramon.” (1 Corinto 2:11-13) Tunay nanggad, maninigo kitang magngayongayo ki Jehova para sa tabang na masabotan an saiyang Tataramon asin hingoahon na “pag-iribanon an espirituwal na mga bagay asin espirituwal na mga tataramon” paagi sa pagberepikar kan konteksto kan teksto na pinag-oolayan asin paagi sa paghanap saka pag-estudyar kan konektadong mga teksto. Padagos logod niatong hanapon an nagkikilyab na mga mutya nin katotoohan paagi sa pag-adal kan Tataramon nin Dios.\nMga estudyante sa Biblia kan ika-19 siglo na naggamit nin Kasuratan sa pagpaliwanag nin teksto: George Storrs, Henry Grew, Charles Taze Russell, A. H. Macmillan\nSa itaas: SIX SERMONS, ni George Storrs (1855); ikaduwa poon sa itaas: Collection of The New-York Historical Society/69288\nPinatunayan ni apostol Pablo an saiyang punto paagi sa pagsambit sa mga teksto\nI-share I-share “Pagkompararon Niato an mga Teksto”


2 NEPHI TSAPTER 23\nAn pagkarumpag nin Babilonya arog man sa tipo nin pagkarumpag sa Ikaduwang Pag-abot --- Iyan sarong aldaw nin makuring kasakitan asin pagbabalos --- An Babilonya (an kinaban) dagos na mahuhulog sagkod pa man --- Ikumpara sa Isaias 13.\nAn karga nin Babilonya, na si Isaias na akeng lalake ni Amos, iyo an nakahiling.\n2 Magpatindog kamo nin sarong bandera sa ibabaw kan halangkaw na bukid, ipagpalangkaw mo an boses sa ibabaw ninda, magsenyas nin kamot, na sinda magduruman palaog sa mga trangkahan kan mga tawong noble.\n3 Ako nagsugo sa sakuyang mga pinabanal, ako man nangapudan sa sakuyang mga makukusog na surugoon, ta an sakong kaanggutan bako man sa sainda na nag-oogma sa sakuyang pagkahalangkaw.\n4 An karibokan nin katiriponan sa mga kabukidan naaarog baga sarong dakulon na mga katawohan, sarong nakakabulingog na karibokan kan mga kahadean nin mga nasyon na pinagkasararong tiniripon, an Kagurangnan nin mga Hukbo iyo an nagtipon nin mga hukbo sa pakikipaggiyera.\n5 Sinda naggigikan sa sarong harayoon na nasyon, gikan sa katapusan nin kalangitan, iyo, an Kagurangnan, asin an mga armas kan saiyang kaanggutan, tanganing rumpagon an bilog na daga.\n6 Mag-ungal kamo, ta an aldaw nin Kagurangnan harani na; iyan mag-aabot bilang sarong paghahampak gikan mismo sa pinakamakapangyarihan sa gabos.\n7 Kun kaya an gabos na kamot manruruluya, an lambang puso nin tawo magkakaturunaw.\n8 Asin sinda magkakatarakot; mga matinding kasakitan asin mga kamondoan iyo an magpupugol sa sainda; sa sainda magngangalas an lambang saro sa iba; an saindang mga lalawgon magigin mga malaadon.\n9 Hilnga, an aldaw nin Kagurangnan nagdadangadang, malupiton na parehong igwa nin kapungutan asin makuring kaanggutan, tanganing pabayaan an daga na maalipungawon; asin siya an magpapahamak kan mga parakasala na yaon duman.\n10 Ta an mga bitoon nin langit asin an mga konstelasyon kaini dae magtatao kan saindang liwanag; an aldaw magdidiklom sa saiyang pagsisirang, asin an bulan dae magtutugot na an saiyang liwanag magsisirang.\n11 Asin ako magpapadusa sa kinaban nin huli sa karaotan, asin an mga tampalasan para sa saindang kadaendatahan; ako magpapangyari na an kaabahawa kan mga mapagpalangkaw mapupundo, asin ibaba ko an kapaabaw-abawan kan mga teribleng tawo.\n12 Ako maggigibo kan sarong tawo na mas mahalaga kesa pinong bulawan; maski an sarong tawo kesa piling bulawang panbanga nin Ophir.\n13 Kun kaya, ako ang magyuyugyog kan mga langit, asin an kinaban mahahale paluwas sa saiyang lugar, sa kapungotan kan Kagurangnan nin mga Hukbo, asin sa aldaw kan saiyang makuring kaanggutan.\n14 Asin ini magigin arog sa sarong usa na pinaglalamag, asin arog kan sarong kordero na mayong tawo an nagkakagustong magkua, asin sinda sa lambang tawo magbubuwelta sa saiyang sadireng banwaan, asin magdudulag an lambang saro sa saiyang sadireng daga.\n15 An lambang saro na mapang-abaw-abaw papanoan; iyo, an lambang saro na pinasalak sa mga tampalasan magagadan sa paagi nin espada.\n16 An saindang mga kaarakian man peperidasuhon sa atubangan kan saindang mga mata; an saindang mga harong sasalakaton asin an saindang mga agom lulupigan.\n17 Hilnga, ako an mampupukaw sa mga taga-Medes laban sainda, na dae nagpapahalaga sa plata asin bulawan, ni igwa sinda nin pagkasilaw sa mga ini.\n18 An saindang mga pana man magtutusok sa mga barobata tanganing magin mga pedaso; asin sinda dae magkakaigwa nin pagkaherak sa bunga kan sinapupunan; an saindang mga mata magpapatawad sa kaarakian.\n19 Asin an Babilonya, an kamurawayan kan mga kahadean, an kagayunan kan mga kapang-abaw-abawan kan mga Caldeo, magigin siring kan pabagsakon nin Diyos an Sodom asin Gomorrah.\n20 Ini dae na nanggad maeestaran, ni maeerokan pa ini sa maarabot na henerasyon kan mga henerasyon: ni an mga Arabiyano magtutugdok pa nin tolda dyan; ni an mga pastor magdadara pa kan saindang kawan dyan.\n21 Pero an mga layas na mga hayop kan disyerto magluluko dyan; asin an saindang mga harong mapapano kan mga mamumundong mga hayop; asin an mga kuwago mag-eerok dyan, asin an mga tikbalang magbabarayle dyan.\n22 Asin an mga layas na mga hayop nin mga isla mag-aatungal sa saindang maalipungawon na harong, asin an mga dragon sa saindang marahay-rahay na mga palasyo; ain an saiyang oras harani nang mag-abot, asin an saiyang aldaw dae na pahahaluyon. Ta ako an magdedestroso saiya nin madali; iyo, ta ako magigin maheherakon sa sakuyang mga katawohan, pero an mga tampalasan mapapahamak.\n# posted by Unknown @ 12/24/2004 02:27:00 PM


Dai Pagtugutan an Ano Man na Irayo Ka ki Jehova | Pag-aadalan\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Azerbaijani Azerbaijani (Cyrillic) Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Italian Sign Language Italiano Japanese Sign Language Kazakh Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Pranses Punjabi Quechua (Ayacucho) Quechua (Bolivia) Rarotongan Romanian Ruso Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uzbek Venda Vietnamese Wayuunaiki Wolaita Xhosa Yoruba Zande Zulu\n‘Pumili kamo ngunyan kun siisay an saindong paglilingkudan.’—JOS. 24:15.\nHILINGON KUN MASISIMBAG NINDO\nPaano mo mapapagdanay sa tamang lugar an sekular na trabaho?\nPaano ka magigin timbang sa pag-aling-aling asin paglilibang?\nKun an sarong kapamilya magbaya ki Jehova, paano mo makakayanan an grabeng kamunduan?\n1-3. (a) Taano ta marahay na halimbawa si Josue sa paggibo nin tamang desisyon sa buhay? (b) Ano an dapat tang girumdumon kun napapaatubang sa pagdedesisyon?\nAN PAGPILI seryosong bagay. An saro na may katalingkasan na magdesisyon igwa nin pagpipilian asin may kontrol siya kun pasain an buhay niya. Sa pag-ilustrar: Imahinara an sarong tawo na naglalakaw sa dalan, na bigla na sanang nagsanga sa duwa. Arin an pipilion niya? Kun may gusto siyang dumanan, posibleng an saro kaiyan parani duman mantang an saro parayo.\n2 Dakul sa Bibliya nin halimbawa nin mga napaatubang sa kaagid na sitwasyon. Halimbawa, kinaipuhan ni Cain na magdesisyon kun baga kokontrolon an kaanggutan o dai. (Gen. 4:6, 7) Kinaipuhan ni Josue na pumili kun baga paglilingkudan an tunay na Diyos o sasambahon an palsong mga diyos. (Jos. 24:15) Mawot ni Josue na magdanay na dayupot ki Jehova, kaya pinili niya an dalan na makakatabang sa paggibo kaiyan. Mayo nin siring na kamawutan si Cain, asin pinili niya an dalan na nagparayo sa saiya ki Jehova.\n3 Kun beses, tibaad nadidipisilan kita sa pagpili nin tamang desisyon. Kun mangyari iyan, girumdumon an saimong dudumanan, o pasuhan—an mapamuraway si Jehova sa gabos mong ginigibo asin malikayan an ano man na makakaparayo saimo sa saiya. (Basahon an Hebreo 3:12.) Sisiyasaton ta digdi asin sa sunod na artikulo an pitong aspekto nin buhay na diyan dai niyato dapat pagtugutan an ano man na irayo kita ki Jehova.\nTRABAHO ASIN KARERA\n4. Taano ta mahalaga an paghanapbuhay?\n4 Obligasyon nin mga Kristiyano na sustentuhan an saindang sadiri pati na an pamilya ninda. Segun sa Bibliya, an siisay man na habong magsustento sa saiyang pamilya mas maraot pa sa sarong dai nagtutubod. (2 Tes. 3:10; 1 Tim. 5:8) Malinaw nanggad na an sekular na trabaho mahalagang aspekto nin buhay, pero kun dai mag-iingat, puwede ka kaiyan irayo ki Jehova. Paano?\n5. Ano an mga dapat tang pag-isipan bago akuon an sarong trabaho?\n5 Ipamugtak na naghahanap ka nin trabaho. Kun nakaistar ka sa sarong nasyon na dipisil makahanap nin trabaho, tibaad matentaran kang akuon an inot na ialok sa saimo—dawa ano. Pero, paano kun an klase kan trabaho bakong kauyon kan mga prinsipyo sa Bibliya? Paano kun an iskedyul o pagbiyahe makakaulang sa saimong Kristiyanong mga gibuhon o makakaina kan saimong panahon para sa pamilya? Aakuon mo pa daw an alok, na iniisip na mas marahay pa na magkaigwa nin bakong angay na trabaho kisa mayo? Tandaan, an pagpili sa salang dalan makakaparayo saimo ki Jehova. (Heb. 2:1) Naghahanap ka man nin trabaho o nag-iisip na gumibo nin pagliliwat sa trabaho mo ngunyan, paano ka makakagibo nin madunong na mga desisyon?\n6, 7. (a) Ano an posibleng mga katuyuhan nin saro sa pagkaigwa nin trabaho? (b) Arin na katuyuhan an makakaparani saimo ki Jehova, asin taano?\n6 Arog kan nasambitan na, girumdumon an saimong dudumanan, o pasuhan. Haputon an sadiri, ‘Ano an katuyuhan ko sa pagkaigwa nin trabaho o karera?’ Kun gagamiton mo iyan tanganing masuportaran an sadiri asin an saimong pamilya sa paglilingkod ki Jehova—bebendisyunan niya an paghihinguwa mo. (Mat. 6:33) Dai si Jehova madidipisilan na tabangan ka kun mawaran ka nin trabaho o biglang bumagsak an ekonomiya. (Isa. 59:1) ‘Tatao siya magkalda kan mga banal sa sugot.’—2 Ped. 2:9.\n7 Sa ibong na lado, paano kun an katuyuhan mo sana iyo na magin mayaman? Puwede mong magibo iyan. Pero, dawa pa magibo mo, girumdumon na an siring na “kapangganahan” igwa nin karibay—kapahapahamak na mga resulta. (Basahon an 1 Timoteo 6:9, 10.) An sobrang pagpahalaga sa kayamanan asin karera makakaparayo sana saimo ki Jehova.\n8, 9. Ano an maninigong pag-isipan kan mga magurang kun dapit sa saindang sabuot sa trabaho? Ipaliwanag.\n8 Kun saro kang magurang, isipon kun ano an epekto kan halimbawa mo sa saimong mga aki. Ano an nahihiling nindang pinakamahalaga sa saimo—an saimong karera o an pakikikatuod mo ki Jehova? Kun nahihiling ninda na panginot sa saimo an posisyon, pagigin bantog, asin kayamanan, dai ka daw ninda arugon sa siring na peligrosong dalan? Dai daw mabawasan an paggalang ninda sa saimo bilang magurang? An sarong hoben na Kristiyana nagsabi: “Sa nagigirumduman ko, sibot-sibot sa trabaho an sakong ama. Kan primero, garo baga nagpaparatrabaho siya huli ta gusto niyang itao sa pamilya mi an pinakamarahay. Gusto niya kaming atamanon na marhay. Pero sa nakaagi pa sanang mga taon, may nagbago. Nagpaparatrabaho na sana siya, dangan nagpaparabakal nin mamahalon na mga bagay na dai mi man kaipuhan. Huli kaiyan, namidbid kami bilang pamilyang makuwarta imbes na nagdadagka sa iba na mag-abot nin espirituwal na mga pasuhan. Mas gugustuhon ko pa an suporta kan sakong ama sa espirituwal kisa sa kuwarta niya.”\n9 Mga magurang, dai nindo irayo an saindong sadiri ki Jehova paagi sa sobrang pagpahalaga sa saindong karera. Paagi sa saindong halimbawa, ipahiling sa mga aki nindo na nagtutubod talaga kamo na espirituwal na mga bagay an pinakanangungurog na kayamanan na puwede tang makamtan, bakong materyal.—Mat. 5:3.\n10. Ano an puwedeng pag-isipan nin sarong hoben kun nagpipili nin karera?\n10 Kun saro kang hoben na nag-iisip dapit sa karerang pipilion, paano ka makakapagdesisyon nin tama? Arog kan napag-ulayan na, kaipuhan mong aramon kun pasain an saimong buhay. An pagsasanay daw asin trabaho na may koneksiyon sa kursong pinag-iisipan mo makakatabang sa saimo na lubos na inuton an intereses kan Kahadian o makakaparayo saimo ki Jehova? (2 Tim. 4:10) An pasuhan mo daw iyo na arugon an estilo nin pamumuhay nin mga tawong maugma sana kun may dakul na kuwarta? O mananarig ka ki Jehova arog ni David, na nagsurat: “Aki pa ako kaidto, asin ngunyan gurang na; alagad dai ko pa nahiling na pinabayaan nin KAGURANGNAN an matanos na tawo o na an saiyang mga aki nakilimos nin tinapay”? (Sal. 37:25, BPV *) Girumdumon na an sarong dalan makakaparayo saimo ki Jehova, mantang an saro madara sa saimo pasiring sa pinakamarahay na buhay na puwede mong makamtan. (Basahon an Talinhaga 10:22 *; Malaquias 3:10.) Arin na dalan an pipilion mo? *\nPAG-ALING-ALING ASIN PAGLILIBANG\n11. Ano an sinasabi kan Bibliya manungod sa pag-aling-aling asin paglilibang, pero ano an maninigo tang isaisip?\n11 An Bibliya bakong kontra sa pag-uruugma, ni sinasabi man kaiyan na pagsayang nin panahon an pag-aling-aling asin paglilibang. ‘An pagpatuod sa hawak may pakinabang na kadikit,’ an surat ni Pablo ki Timoteo. (1 Tim. 4:8) Sinasabi pa ngani kan Bibliya na may ‘panahon nin pagngisi’ saka “panahon nin pagtarok,” o paglukso-lukso, asin ineenkaminar kita kaiyan na magkaigwa nin igong pahingalo. (Par. 3:4; 4:6) Pero kun dai ka mag-iingat, an pag-aling-aling asin paglilibang makakaparayo saimo ki Jehova. Paano? An peligro kaiyan nangurognang nakadepende sa duwang bagay—kun anong klase an pinipili mo asin kun gurano kadakul na panahon an ginagamit mo diyan.\nAn tamang klase nin pag-aling-aling sa tama sanang lawig nin panahon nakakarepresko\n12. Mapadapit sa klase nin pag-aling-aling asin paglilibang na pinipili mo, anong mga bagay an maninigo mong pag-isipan?\n12 Inot, pag-isipan an klase nin pag-aling-aling asin paglilibang. Makakasiyerto ka na makakakua ka nin marahay na klase. Pero, an totoo, dakul sa mga iyan an nagpapamuraway sa mga bagay na ikinakaungis nin Diyos, kaiba na an kadahasan, espiritismo, asin bawal na pagdudurog. Kun siring, kaipuhan mong siyasaton na marhay an klase kan saimong pag-aling-aling asin paglilibang. Ano an epekto kaiyan sa saimo? Ineengganyar ka daw kaiyan na makipagkompetensiya, magin madahas, o magin nasyonalistiko? (Tal. 3:31) Nakakaubos daw iyan kan saimong kuwarta? Makakasingkog daw iyan sa iba? (Roma 14:21) Anong klaseng mga tawo an makakaibanan mo? (Tal. 13:20) Pinupukaw daw kaiyan sa saimo an pagmawot na gumibo nin sala?—Sant. 1:14, 15.\n13, 14. Ano an kaipuhan mong pag-isipan dapit sa kun gurano kadakul na panahon an ginagamit mo sa paglilibang?\n13 Pag-isipan man an panahon na ginagamit mo sa pag-aling-aling asin paglilibang. Haputon an sadiri, ‘Dakulon daw na panahon an ginagamit ko sa paglilibang kaya dikit na sana an panahon ko para sa espirituwal na mga gibuhon?’ Kun magamit ka nin sobrang panahon para diyan, maririsa mo na dai na iyan nakakarepresko. Sa katunayan, an mga igwa nin tama sanang paglilibang mas ikinakaugma pa ngani iyan. Taano? Huling aram ninda na ininot ninda an mas mahahalagang bagay, kaya dai sinda nakokonsensiya sa paglilibang ninda.—Basahon an Filipos 1:10, 11.\n14 Dawa ngani garo baga nakakaugmang isipon an paggamit nin dakul na panahon sa paglilibang, puwede ka kaiyan irayo ki Jehova. Nanudan iyan kan 20 anyos na sister na si Kim base sa eksperyensiya niya. “Dati, yaon ako pirme sa gabos na parti,” an sabi niya. “May kaurugmahan serosemana—Biyernes, Sabado, asin Domingo. Pero ngunyan, nahiling ko na dakulon pang mas mahalagang bagay na dapat gibuhon. Halimbawa, bilang payunir, nagmamata akong alas sais nin aga para sa paglilingkod sa langtad, kaya dai ako puwedeng abuton nin ala una o alas dos nin aga sa pagtiripon-tipon. Aram ko na bako man maraot an pagtiripon-tipon, pero puwede iyan magin dakulaon na disturbo. Arog kan iba pang bagay, dapat ibugtak iyan sa tamang lugar.”\n15. Paano matatabangan kan mga magurang an saindang mga aki na makapili nin nakakarepreskong paglilibang?\n15 Responsabilidad kan mga magurang na itao an materyal, espirituwal, asin emosyonal na pangangaipo kan saindang pamilya. Kaiba diyan an paglilibang. Kun saro kang magurang, dai magin parakontra sa pag-uruugma, o killjoy, na nag-iisip na maraot an gabos na paglilibang. Pero, mag-ingat man sa maraot na mga impluwensiya. (1 Cor. 5:6) Kun pagpaplanuhan nin marhay, makakapili kamo nin pag-aling-aling asin paglilibang na tunay na nakakarepresko sa saindong pamilya. * Paagi kaiyan, mapipili nindo asin kan saindong mga aki an dalan na makakaparani saindo ki Jehova.\n16, 17. Anong nakakamundong sitwasyon an inaagihan nin dakul na magurang, asin paano ta naaraman na nasasabutan ni Jehova an kulog na namamatian ninda?\n16 Makusog na marhay an relasyon kan magurang asin aki, kaya ginamit iyan ni Jehova tanganing iladawan an pagkamuot niya sa saiyang banwaan. (Isa. 49:15) Kun siring, normal sanang magmundo nin grabe kun magbaya ki Jehova an sarong namumutan na kapamilya. “Nakulgan akong marhay,” an sabi nin sarong sister na an aking babayi natiwalag. “Naisip ko, ‘Taano ta binayaan niya si Jehova?’ Nakonsensiya ako, saka binasol ko an sadiri ko.”\n17 Nasasabutan ni Jehova an namamatian mong kulog. ‘Nakulgan an saiyang puso’ kan magrebelde an inot na miyembro kan pamilya nin tawo na linalang niya, asin paghaloy-haloy pati an kadaklan na tawo na nabuhay bago kan Baha. (Gen. 6:5, 6) An mga dai pa nakaeksperyensiya kan siring na sitwasyon tibaad madipisilan na masabutan kun gurano iyan kakulog. Pero, bakong madunong kun tutugutan mo an maraot na paggawi kan natiwalag na kapamilya na irayo ka ki Jehova. Kun siring, paano mo makakayanan an grabeng kamunduan kun magbaya ki Jehova an sarong kapamilya?\n18. Taano ta dai maninigong basulon kan mga magurang an saindang sadiri kun an aki ninda magbaya ki Jehova?\n18 Dai mo pagbasulon an sadiri mo sa nangyari. Tinawan ni Jehova nin katalingkasan na magdesisyon an mga tawo, asin an lambang dusay saka bautisadong miyembro nin pamilya dapat na “magpasan kan saiyang sadiring pasan” na responsabilidad. (Gal. 6:5) Sa huri, an nagkasala an papanimbagon ni Jehova sa mga desisyon niya—bako ika. (Ezeq. 18:20) Dai mo man pagbasulon an iba. Igalang an areglo ni Jehova sa pagdisiplina. Manindugan tumang sa Diyablo—bako sa mga pastor na nagpoprotektar sa kongregasyon.—1 Ped. 5:8, 9.\nBako man sala na maglaom na mabalik ki Jehova an sarong namumutan\n19, 20. (a) Paano makakayanan kan mga magurang na may aking natiwalag an saindang grabeng kamunduan? (b) Ano an maninigong lauman kan mga magurang na ini?\n19 Sa ibong na lado, kun mahinanakit ka ki Jehova, irarayo mo an sadiri mo sa saiya. An totoo, an kaipuhan mahiling kan namumutan mong kapamilya iyo an saimong marigon na paninindugan na ipaurog si Jehova kisa sa gabos na iba pang bagay—kaiba na an relasyon sa pamilya. Kaya tanganing makayanan an sitwasyon, siyertuhon na mapagdanay na makusog an sadiri mong espirituwalidad. Dai isuway an saimong sadiri sa maimbod na Kristiyanong mga tugang. (Tal. 18:1, NW) Sa pamibi, ipahayag ki Jehova an nasa buot mo. (Sal. 62:7, 8) Dai maghanap nin mga dahilan tanganing makikomunikar sa natiwalag na kapamilya, arog nin pag-text o pag-e-mail. (1 Cor. 5:11) Magdanay na sibot sa espirituwal na mga aktibidad. (1 Cor. 15:58) An sister, na nasambitan na, nagsabi, “Aram ko na dapat akong magdanay na sibot sa paglilingkod ki Jehova asin makusog sa espirituwal tanganing kun bumalik na ki Jehova an aki kong babayi, nasa kamugtakan akong tabangan siya.”\n20 Sinasabi kan Bibliya na an pagkamuot “naglalaom kan gabos.” (1 Cor. 13:4, 7) Bako man sala na maglaom ka na mabalik ki Jehova an saimong namumutan. Taon-taon, dakul na nagkasala an nagsusulsol asin minabalik sa organisasyon ni Jehova. Dai si Jehova naghihinanakit sa mga nagsusulsol. Sa kabaliktaran, siya andam na magpatawad.—Sal. 86:5.\nGUMIBO NIN MADUNONG NA MGA PAGPILI\n21, 22. Ano an determinado mong gibuhon kun dapit sa paggamit kan saimong katalingkasan na magdesisyon?\n21 Tinawan ni Jehova nin katalingkasan na magdesisyon an mga tawong linalang niya. (Basahon an Deuteronomio 30:19, 20. *) Pero may kalabot iyan na magabat na paninimbagan. Maninigong haputon kan lambang Kristiyano an saiyang sadiri: ‘Arin na dalan an piglalakawan ko? Tinutugutan ko daw an trabaho asin karera, pag-aling-aling asin paglilibang, o relasyon sa pamilya na irayo ako ki Jehova?’\n22 Nungkang nawawara an pagkamuot ni Jehova sa saiyang banwaan. An solamenteng paagi na mapaparayo kita ki Jehova iyo na kun pipilion tang sundan an salang dalan. (Roma 8:38, 39) Alagad, dai iyan kaipuhan na mangyari sa sato! Magin determinado na dai pagtugutan an ano man na irayo ka ki Jehova. Tutukaron sa sunod na artikulo an apat pang aspekto na diyan ikakapahiling mo an determinasyon na iyan.\n^ par. 10 An Marahay na Bareta Biblia (Bikol Popular Version)\n^ par. 10 Talinhaga 10:22 (BPV): “An bendisyon nin KAGURANGNAN nakakapayaman, asin dai niya iyan dinadagdagan nin kamondoan.”\n^ par. 10 Para sa dugang pang impormasyon sa pagpili nin karera, hilingon an kapitulo 38 kan librong Questions Young People Ask—Answers That Work, Volume 2.\n^ par. 15 Para sa mga suhestiyon, hilingon an Awake! na Nobyembre 2011, pahina 17-19.\n^ par. 21 Deuteronomio 30:19, 20 (BPV): ‘Pinapapili ko kamo ngunyan: sa buhay o sa kagadanan, sa bendisyon nin Diyos o sa maldisyon niya. Inaapudan ko ngunyan an langit saka an daga na magsaksi sa gigibuhon nindong pagpili. Pilion nindo an buhay, tanganing mabuhay kamo asin an saindong mga kapag-arakian. Kamutan nindo an KAGURANGNAN na saindong Diyos, kuyugon siya, asin magmaimbod saiya, tanganing maghalawig an saindong buhay sagkod an buhay kan saindong mga kapag-arakian duman sa daga na ipinanuga nin KAGURANGNAN na itatao sa saindong mga ginikanan na si Abraham, si Isaac asin si Jacob.’\nI-share I-share Dai Pagtugutan an Ano Man na Irayo Ka ki Jehova\nText Mga opsiyon sa pag-download AN TORRENGBANTAYAN—PAG-AADALAN NA EDISYON Enero 2013\nI-share I-share AN TORRENGBANTAYAN—PAG-AADALAN NA EDISYON Enero 2013


BASAHON SA Albanian Aleman American Sign Language Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ewe Ga Greenlandic Griego Hapon Hiligaynon Hungarian Igbo Indonesian Italiano Koreano Lithuanian Malagasy Malayalam Moore Myanmar Norwegian Persian Polish Portuguese Pranses Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“An dakulang aldaw ni Jehova harani na. Iyan harani na, asin iyan naghihidaling marhay.”—SOFONIAS 1:14.\n1-3. (a) Ano an sinasabi kan Biblia manongod sa aldaw ni Jehova? (b) Arin na “aldaw ni Jehova” an napapaatubang sa sato?\nAN DAKULANG aldaw ni Jehova bakong 24 oras an lawig. Iyan halawig na peryodo na durante kaiyan hohokoman nin Dios an mga marigsok. An mga dai naglilingkod sa Dios may dahelan na matakot sa aldaw na iyan nin kadikloman, kabangisan, naglalaad na kaanggotan, kasakitan, asin panggagaba. (Isaias 13:9; Amos 5:18-20; Sofonias 1:15) “Herak man kan aldaw,” an sabi kan hula ni Joel, “huli ta harani na an aldaw ni Jehova, asin iyan madatong siring sa pananamsam gikan sa Makakamhan sa Gabos!” (Joel 1:15) Minsan siring, sa dakulang aldaw na iyan, an Dios iyo an magigin Paraligtas kan mga “tanos an puso.”—Salmo 7:10.\n2 An pananaram na “aldaw ni Jehova” minaaplikar sa paghokom nin Dios sa manlaenlaen na panahon. Halimbawa, an “aldaw ni Jehova” nag-abot sa mga nag-eerok sa Jerusalem kan gamiton ni Jehova sa paghokom an mga Babilonyo kan 607 B.C.E. (Sofonias 1:4-7) An kaagid na paghokom nin Dios nangyari kan 70 C.E. kan gamiton nin Dios an mga Romano tanganing hokoman an Judiong nasyon na nagsikwal sa saiyang Aki. (Daniel 9:24-27; Juan 19:15) Ihinula man sa Biblia an “aldaw ni Jehova” na sia ‘makikilaban sa gabos na nasyon.’ (Zacarias 14:1-3) Paagi sa pagpasabong, ikinonektar ni apostol Pablo an aldaw na iyan sa presensia ni Cristo, na nagpoon kan patukawon si Jesus sa trono bilang langitnon na Hade kan 1914. (2 Tesalonica 2:1, 2) Huling nagdadangadang na an aldaw ni Jehova, nagin espesyalmenteng angay an teksto kan taon kan Mga Saksi ni Jehova para sa 2007. Iyan kinua sa Sofonias 1:14, na nagsasabi: “An dakulang aldaw ni Jehova harani na.”\n3 Mantang an dakulang aldaw nin Dios harani na, ngonyan na an panahon na kamo magin andam. Paano kamo makakapag-andam para sa aldaw na iyan? Ano pa an kaipuhan nindong gibohon tanganing magin andam para sa aldaw ni Jehova?\nMagin Andam Kamo\n4. Sa anong grabeng pagbalo nag-andam si Jesus?\n4 Sa saiyang hula mapadapit sa pagtatapos kan sistema nin mga bagay, sinabi ni Jesu-Cristo sa saiyang mga disipulo: ‘Magin andam kamo.’ (Mateo 24:44) Kan sabihon iyan ni Jesus, sia mismo andam para sa grabeng pagbalo—an saiyang kagadanan bilang atang na pantubos. (Mateo 20:28) Ano an manonodan niato sa kun paano nag-andam si Jesus?\n5, 6. (a) Paano an pagkamoot sa Dios asin sa mga tawo nakakatabang sa sato na magin andam para sa aldaw ni Jehova? (b) Mapadapit sa pagkamoot sa kapwa, anong halimbawa an itinao ni Jesus?\n5 Si Jesus igwa nin bilog na pusong pagkamoot ki Jehova asin sa Saiyang matanos na mga pamantayan. Mapadapit ki Jesus, an Hebreo 1:9 nagsasabi: “Namoot ka sa katanosan, asin naongis ka sa katampalasanan. Kaya an Dios, an saimong Dios, linahidan ka kan lana nin kaogmahan nin labi kisa sa saimong kairiba.” Huli ta namotan nia an saiyang langitnon na Ama, pinapagdanay ni Jesus an saiyang integridad sa saiya. Kun igwa kita kan parehong pagkamoot sa Dios asin inootob niato an saiyang mga kahagadan, iingatan nia kita. (Salmo 31:23) Tatabangan kita kan siring na pagkamoot asin pagkuyog na magin andam para sa dakulang aldaw ni Jehova.\n6 An pagkamoot sa mga tawo lataw na kabtang kan personalidad ni Jesus. Sa katunayan, “naherak sia sa sainda, huli ta sinda naanitan asin nagkaralagalag siring sa mga karnero na mayong pastor.” (Mateo 9:36) Bilang resulta, ihinulit ni Jesus an maogmang bareta sa mga tawo, kun paanong an pagkamoot nagmomotibar sa sato na ibalangibog an mensahe kan Kahadean sa satong kapwa. An pagkamoot sa Dios asin sa satong kapwa nagpapadanay sa sato na aktibo bilang Kristianong mga ministro asin sa siring nakakatabang na magin andam kita para sa dakulang aldaw ni Jehova.—Mateo 22:37-39.\n7. Mantang naghahalat kita sa aldaw ni Jehova, taano ta puede kitang magkaigwa nin kagayagayahan?\n7 Si Jesus naogmang marhay na gibohon an kabotan ni Jehova. (Salmo 40:8) Kun igwa kita kan kaparehong saboot, magigin magayagaya kita sa paggibo nin sagradong paglilingkod sa Dios. Kapareho ni Jesus, kita magigin buka an palad sa pagtao, asin talagang magpapaogma ini sa sato. (Gibo 20:35) Iyo, “an kagayagayahan ni Jehova iyo an [satong] kuta.” Paagi sa kagayagayahan na iyan, magigin orog kitang andam para sa dakulang aldaw nin Dios.—Nehemias 8:10.\n8. Taano ta maninigo kitang orog na dumayupot ki Jehova paagi sa pamibi?\n8 An odok na pamibi sa Dios nakatabang na magin andam si Jesus para sa mga pagbalo sa pagtubod. Namibi sia kan bautismohan sia ni Juan. Bilog na bangging namibi si Jesus kan pilion nia an saiyang mga apostol. (Lucas 6:12-16) Asin siisay na nagbabasa sa Biblia an dai mapapahanga sa odok sa puso na mga pamibi ni Jesus kan huring banggi kan saiyang buhay sa daga? (Marcos 14:32-42; Juan 17:1-26) Kamo daw kapareho ni Jesus na parateng namimibi? Dumolok nin parate ki Jehova, dai maghidali sa pamimibi, hagadon an paggiya kan banal na espiritu, asin listong akoon an paggiya kun nagigin risang-risa iyan. Sa delikadong panahon na ini na marikas na nagdadangadang an dakulang aldaw nin Dios, mahalagang marhay an makosog na relasyon sa satong langitnon na Ama. Kun siring, padagos nanggad kamong orog na dumayupot ki Jehova paagi sa pamibi.—Santiago 4:8.\n9. Gurano kahalaga an pag-isip manongod sa pagpakangbanal kan ngaran ni Jehova?\n9 An pag-isip ni Jesus manongod sa pagpakangbanal kan banal na ngaran ni Jehova nakatabang man sa saiya na magin andam sa mga pagbalo na mapapaatubang sa saiya. Sa katunayan, tinokdoan nia an saiyang mga parasunod na maninigong kaiba sa saindang mga pamibi sa Dios an kahagadan na ini: “Pakangbanalon logod an saimong ngaran.” (Mateo 6:9) Kun talagang minamawot niato na pakangbanalon o ibilang na sagrado an ngaran ni Jehova, pagmamaigotan niatong likayan an paggibo nin ano man na magtataong katuyawan sa ngaran ni Jehova. Bilang resulta, magigin orog kitang andam para sa dakulang aldaw ni Jehova.\nManinigo daw Kamong Gumibo nin Nagkapirang Pagbabago?\n10. Taano ta angay na siyasaton niato an satong buhay?\n10 Kun an aldaw ni Jehova mag-abot sa aga, talaga daw na andam kamo para dian? Marahay na siyasaton kan lambang saro sa sato an saiyang buhay tanganing maheling kun igwa nin ano man na gawe-gawe o saboot na kaipuhan na bagohon. Huli sa kahalipotan asin kadaihan nin kasegurohan kan presenteng buhay nin tawo, kaipuhan na an lambang saro sa sato magpuka sa espirituwal kada aldaw. (Eclesiastes 9:11, 12; Santiago 4:13-15) Kaya pag-olayan niato an nagkapirang bagay na tibaad mangaipo nin atension sa satong buhay.\n11. Ano an saindong pasohan sa pagbasa sa Biblia?\n11 An sarong mahalagang bagay iyo an konseho kan ‘maimbod na oripon’ na basahon an Biblia aroaldaw. (Mateo 24:45) Puede nindong gibohon na pasohan nindo na basahon nin sarong beses kada taon an Kasuratan poon Genesis sagkod Kapahayagan—asin basahon iyan na may paghorophorop. Paagi sa pagbasa nin mga apat na kapitulo kada aldaw, mababasa nindo an 1,189 kapitulo kan Biblia sa sarong taon. An Ley ni Jehova kaipuhan na basahon kan lambang hade kan Israel “sa gabos na aldaw kan saiyang buhay.” Minalataw na arog man kaiyan an ginibo ni Josue. (Deuteronomio 17:14-20; Josue 1:7, 8) Mahalaga nanggad na an kamagurangan kan kongregasyon aroaldaw na magbasa sa Tataramon nin Dios, huli ta nakakatabang ini sa sainda na magtao nin “ikakarahay na katokdoan”!—Tito 2:1.\n12. An kaharanihan kan aldaw ni Jehova maninigong magpahiro sa saindo na gibohon an ano?\n12 An kaharanihan kan aldaw ni Jehova maninigong magpahiro sa saindo na regular na mag-atender sa Kristianong mga pagtiripon asin magpartisipar dian sa pinakalubos na paagi na mahihimo nindo. (Hebreo 10:24, 25) An paggibo kaiyan makakatabang sa saindo na paoswagon an saindong mga abilidad bilang parabalangibog kan Kahadean na naghihingoang manompongan asin matabangan an mga may tamang inklinasyon sa buhay na daing katapusan. (Gibo 13:48) Tibaad puede man kamong magin orog na aktibo sa kongregasyon sa iba pang mga paagi, siring baga kan pagtabang sa mga may edad na asin pagdagka sa mga hoben. Sierto nanggad na magigin nakakakontento an mga paghihingoang ini!\nAn Saindong Relasyon sa Iba\n13. Ano an mga puede niatong ihapot sa satong sadiri manongod sa pagsulog nin bagong personalidad?\n13 Mantang an aldaw ni Jehova madali na, kaipuhan daw nindong gumibo nin orog na paghihingoa na ‘isulog an bagong personalidad na linalang segun sa kabotan nin Dios sa tunay na katanosan asin kaimbodan’? (Efeso 4:20-24) Mantang pinapatalubo nindo an diosnon na mga kualidad, posibleng marhay na maheheling nin iba na kamo ‘naglalakaw segun sa espiritu nin Dios’ asin nagpapaheling kan mga bunga kaiyan. (Galacia 5:16, 22-25) May ikakatokdo daw kamong espesipikong mga gibo na nagpapaheling na isinulog na nindo asin kan saindong pamilya an bagong personalidad? (Colosas 3:9, 10) Halimbawa, midbid daw kamo sa paggibo nin kabootan para sa mga kapagtubod asin sa iba pa? (Galacia 6:10) An regular na pag-adal kan Kasuratan makakatabang sa saindo sa pagpatalubo nin diosnon na mga kualidad na mag-aandam sa saindo para sa aldaw ni Jehova.\n14. Taano ta an saro maninigong mamibi na logod tawan sia nin banal na espiritu mantang hinihingoa niang pataluboon an pagpupugol sa sadiri?\n14 Paano kun madali kamong maanggot asin aram nindo na kaipuhan nindo an orog na pagpupugol sa sadiri? An kualidad na iyan kabtang kan mga bunga na puedeng pataluboon sa saindo kan banal na espiritu nin Dios. Kun siring, mamibi na logod tawan kamo nin banal na espiritu, kaoyon kan mga tataramon ni Jesus: “Padagos kamong maghagad, asin iyan itatao sa saindo; padagos kamong maghanap, asin iyan makukua nindo; padagos kamong magtuktok, asin iyan bubukasan para sa saindo. . . . Kun kamo, minsan ngani marigsok, tataong magtao nin marahay na mga regalo sa saindong mga aki, gurano pa daw an Ama sa langit na dai magtao nin banal na espiritu sa mga naghahagad sa saiya!”—Lucas 11:9-13.\n15. Ano an maninigo nindong gibohon kun naraot an relasyon nindo sa sarong kapagtubod?\n15 Halimbawang naraot an relasyon nindo sa sarong kapagtubod. Sa kamugtakan na iyan, gibohon nindo an gabos na paghihingoa tanganing ikabalik an marahay na relasyon, na paagi kaiyan sinusuportaran nindo an katoninongan asin pagkasararo kan kongregasyon. (Salmo 133:1-3) Iaplikar an hatol ni Jesus na nakasurat sa Mateo 5:23, 24 o Mateo 18:15-17. Kun pinapasolnop nindo an saldang mantang may kaanggotan pa kamo, magin listo na itanos an mga bagay-bagay. Sa parate, an kaipuhan sana iyo an pagigin andam na magpatawad. Si Pablo nagsurat: “Magin maboot sa lambang saro, mapagmalasakit sa mamomoton na paagi, na lubos na nagpapatarawadtawadan kun paanong an Dios man lubos na nagpatawad sa saindo paagi ki Cristo.”—Efeso 4:25, 26, 32.\n16. Sa anong mga paagi nangangaipo nin pagmalasakit sa relasyon nin mag-agom?\n16 An relasyon nin mag-agom nangangaipo nin mamomoton na pagmalasakit asin, kun beses, pagpatawad. Kun kaipuhan nindong magin orog na mamomoton asin mapagmalasakit sa saindong agom, maghingoa na maabot an obhetong ini sa tabang nin Dios asin kan saiyang Tataramon. May magigibo daw kamo tanganing masunod an 1 Corinto 7:1-5 asin sa siring mainaan an problema saka malikayan an pagigin bakong maimbod sa agom? Daing duwa-duwa na saro ining kabtang nin buhay na nangangaipo na an agom na lalaki o babae magin “mapagmalasakit sa mamomoton na paagi.”\n17. Anong mga lakdang an maninigong gibohon kun an saro nakagibo nin magabat na kasalan?\n17 Paano kun nakagibo kamo nin magabat na kasalan? Gibohon tolos-tolos an kinakaipuhan na mga lakdang tanganing itanos iyan. Maninigo nanggad na humagad nin tabang sa Kristianong kamagurangan. An saindang mga pamibi asin konseho makakatabang sa saindo na ikabalik an saindong marahay na kamugtakan sa espirituwal. (Santiago 5:13-16) May pagsolsol na mamibi ki Jehova. An dai paggibo kan lakdang na ini maresulta sa pakamate nindo nin kasalan asin pagkapurisaw kan saindong konsensia. Naeksperyensiahan iyan ni David, alagad naginhawahan nanggad sia kan magtuga sia ki Jehova! Si David nagsurat: “Maogma idtong an pagrebelde pinatawad, na an kasalan tinahoban [nin Dios]. Maogma an tawo na dai kinukuentahan ni Jehova nin sala, asin sa saiyang espiritu mayo nin pandadaya.” (Salmo 32:1-5) Pinapatawad ni Jehova an mga nagkakasala alagad tunay na nagsosolsol.—Salmo 103:8-14; Talinhaga 28:13.\nMagdanay na Bakong Kabtang kan Kinaban\n18. Paano nindo maninigong mansayon an kinaban?\n18 Daing duda na hinahalat na nindo an makangangalas na bagong kinaban na ipinanuga kan satong langitnon na Ama. Kun siring, paano nindo minamansay an kinaban nin bakong matanos na sosyedad nin tawo na siblag sa Dios? Si Satanas, “an namamahala sa kinaban,” mayo nin kapangyarihan ki Jesu-Cristo. (Juan 12:31; 14:30) Seguradong habo nindo na magkaigwa nin kapangyarihan sa saindo an Diablo asin an saiyang kinaban, kaya isapuso an mga tataramon ni apostol Juan: “Dai kamo mamoot sa kinaban o sa mga bagay na nasa kinaban.” Iyan an madonong na gibohon, huling “an kinaban malihis sana asin siring man an mawot kaiyan, alagad an naggigibo kan kabotan nin Dios magdadanay sagkod lamang.”—1 Juan 2:15-17.\n19. Dinadagka an Kristianong mga hoben na magkaigwa nin anong klaseng mga pasohan?\n19 Tinatabangan daw nindo an saindong mga aki na ‘papagdanayon an saindang sadiri na daing digta kan kinaban’? (Santiago 1:27) Siring sa sarong parasira, gusto ni Satanas na banwiton an saindong mga aki. Dinisenyo an manlaenlaen na club asin iba pang mga organisasyon tanganing an mga hoben magin kabtang kan kinaban ni Satanas. Alagad ta an mga lingkod ni Jehova kabilang na sa solamenteng organisasyon na makakaligtas sa katapusan kan marigsok na sistemang ini nin mga bagay. Kaya maninigong dagkahon an Kristianong mga hoben na magin “dakol an gigibohon sa gibohon kan Kagurangnan.” (1 Corinto 15:58) Kaipuhan na tabangan kan diosnon na mga magurang an saindang mga aki na magkaigwa nin mga pasohan na magtatao sa sainda nin maogma asin nakakakontentong buhay na nagtataong onra sa Dios saka nagtatabang sa sainda na magin andam para sa aldaw ni Jehova.\nMagtanaw sa Panahon Pakalihis kan Dakulang Aldaw ni Jehova\n20. Taano ta maninigo niatong papagdanayon na nasa isip an buhay na daing katapusan?\n20 Magigibo nindong halaton an aldaw ni Jehova na igwa nin trangkilong puso kun pinapagdadanay nindong nasa isip an buhay na daing katapusan. (Judas 20, 21) Hinahalat nindo an buhay na daing sagkod sa Paraiso, asin sa siring linalaoman nindo an pakabalik nin kosog nin pagkahoben patin daing limiteng panahon tanganing gibohon an kapakipakinabang na mga pasohan saka orog pang makanood manongod ki Jehova. An totoo, puede kamong padagos na makanood manongod sa Dios sagkod lamang huling an naaaraman sana ngonyan kan mga tawo iyo an “mga gilid kan saiyang mga dalan.” (Job 26:14) Kanigoan kanakakaogmang mga oportunidad!\n21, 22. Anong pagrinibayan nin impormasyon an puede nindong magibo asin kan mga binuhay liwat?\n21 Sa Paraiso, ikakaestorya kan mga binuhay liwat an mga bagay na dai niato aram manongod sa nakaagi. Yaon si Enoc tanganing ipaliwanag kun paano sia nagkaigwa kan kinakaipuhan na kosog nin boot tanganing ipahayag an mensahe ni Jehova sa bakong diosnon na mga tawo. (Judas 14, 15) Seguradong isasaysay ni Noe kun ano an namatean nia sa pagtogdok kan arka. Ikakasaysay ni Abraham asin Sara kun ano an saindang namatean sa pagbaya sa mga kaginhawahan sa Ur asin pag-istar sa mga tolda. Isip-isipon nindo si Ester na nagtatao nin mga detalye kun paano nia idinepensa an saiyang mga kahimanwa asin inolang an pakana ni Aman tumang sa sainda. (Ester 7:1-6) Imahinaron nindo si Jonas na nag-eestorya manongod sa tolong aldaw na pagdanay nia sa tulak kan dakulang sira o si Juan na Bautisador na nag-eestorya kan saiyang namatean kan bautismohan nia si Jesus. (Lucas 3:21, 22; 7:28) Interesante nanggad na maaraman an mga bagay na iyan!\n22 Durante kan Sangribong Taon na Paghade ni Cristo, puedeng magkapribilehio kamo na tabangan an mga binuhay liwat na maaraman an “mismong kaaraman nin Dios.” (Talinhaga 2:1-6) Ngonyan, kawiliwili nanggad na maheling an mga tawo na nagkukua nin kaaraman ni Jehova Dios asin naghihiro oyon dian! Alagad horophoropon an magigin kagayagayahan nindo sa maabot na panahon na iyan, na bebendisyonan ni Jehova an saindong mga paghihingoa na tokdoan an mga tawo na nabuhay kaidtong nakaaging mga panahon asin naghihimate sinda na may mapagpasalamat na puso!\n23. Ano an maninigong determinado niatong gibohon?\n23 Huli ta bako kitang sangkap, dai niato kayang bilangon o imahinaron an mga pakinabang na inaako niato ngonyan bilang banwaan ni Jehova. (Salmo 40:5) Espesyalmenteng nagpapasalamat kita sa espirituwal na mga probisyon nin Dios. (Isaias 48:17, 18) Ano man an satong mga kamugtakan, padagos kitang bilog na pusong maggibo nin sagradong paglilingkod mantang hinahalat niato an dakulang aldaw ni Jehova.\n• Ano an “aldaw ni Jehova”?\n• Paano kamo magigin andam para sa aldaw ni Jehova?\n• Huling haranihon na an dakulang aldaw nin Dios, anong mga pagbabago an tibaad kaipuhan niatong gibohon?\n• Ano an hinahalat nindo pagkatapos kan aldaw ni Jehova?\nNagin andam si Jesus sa mga pagbalo\nKanigoan na pribilehio na tabangan an mga binuhay liwat na magkaigwa kan kaaraman ni Jehova!\nI-share I-share Andam Na daw Kamo Para sa Aldaw ni Jehova?


Juan 8 | Bibliya Online | New World Translation\nNagduman si Jesus sa Kapiyestahan nin mga Tabernakulo (1-13)\nNagtukdo si Jesus sa panahon kan kapiyestahan (14-24)\nManlain-lain na opinyon manungod sa Cristo (25-52)\nNagpapatotoo an Ama manungod ki Jesus (12-30)\nSi Jesus, “an ilaw kan kinaban” (12)\nMga aki ni Abraham (31-41)\n“An katotoohan mapatalingkas sa saindo” (32)\nMga aki kan Diyablo (42-47)\nSi Jesus asin Abraham (48-59)\n8 12 Dangan nagtaram giraray sa sainda si Jesus, na nagsasabi: “Ako an ilaw kan kinaban. An siisay man na magsunod sa sako dai nanggad malakaw sa kadikluman, kundi mapapasaiya an ilaw nin buhay.” 13 Sa siring sinabi kan mga Fariseo sa saiya: “Ika an nagpapatotoo manungod sa sadiri mo; bakong balido an patotoo mo.” 14 Bilang simbag sinabi ni Jesus sa sainda: “Maski ako mismo an nagpapatotoo manungod sa sadiri ko, balido an sakuyang patotoo, huli ta aram ko kun sain ako hali asin kun sain ako maduman. Alagad dai nindo aram kun sain ako hali asin kun sain ako maduman. 15 Naghuhukom kamo sigun sa laman;* dai lamang ako naghuhukom sa siisay man na tawo. 16 Alagad ta kun maghukom man ako, an sakuyang paghukom kauyon kan katotoohan, huli ta bako sana ako an naghuhukom kundi kaiba ko an Ama na nagsugo sa sako. 17 Siring man, nasusurat sa sadiri nindong Katugunan: ‘An patotoo nin duwang tawo balido.’ 18 Saro ako na nagpapatotoo manungod sa sadiri ko, asin an Ama na nagsugo sa sako nagpapatotoo manungod sa sako.” 19 Dangan sinabi ninda sa saiya: “Hain an saimong Ama?” Nagsimbag si Jesus: “Dai nindo ako midbid pati an sakuyang Ama. Kun namidbid nindo ako, mamimidbid man nindo an sakuyang Ama.” 20 Sinabi niya an mga tataramon na ini kan yaon siya sa namumugtakan kan mga lalagan nin kontribusyon mantang nagtutukdo siya sa templo. Alagad mayo nin duminakop sa saiya, huli ta dai pa nag-aabot an saiyang oras. 21 Kaya sinabi niya giraray sa sainda: “Mahali ako, asin hahanapon nindo ako, alagad ta magagadan kamong makasalan. Sa dudumanan ko, dai kamo makakaduman.” 22 An mga Judio nagsarabi: “Mahugot daw siya? Sabi niya kaya, ‘Sa dudumanan ko, dai kamo makakaduman.’” 23 Sinabi pa niya sa sainda: “Kamo mga taga digdi sa ibaba; ako taga duman sa itaas. Kamo taga digdi sa kinaban na ini; ako bakong taga digdi sa kinaban na ini. 24 Iyan an dahilan kaya sinabi ko sa saindo: Magagadan kamong makasalan. Huli ta kun dai kamo magtubod na ako iyo an sinabi kong ako, magagadan kamong makasalan.” 25 Kaya sinabi ninda sa saiya: “Siisay ka?” Nagsimbag si Jesus sa sainda: “Taano ta nakikipag-ulay pa baya ako sa saindo? 26 Dakul na bagay an kaipuhan kong sabihon mapadapit sa saindo asin dakul na bagay an huhusgaran ko. Sa katunayan, Siya na nagsugo sa sako pirming totoo an sinasabi, asin an mismong mga bagay na nadangog ko sa saiya itinataram ko sa kinaban.” 27 Dai ninda nasabutan na nagtataram siya sa sainda manungod sa Ama. 28 Dangan sinabi ni Jesus: “Pag ikinaitaas na nindo an Aki nin tawo, dangan nindo maaaraman na ako iyo an sinabi kong ako asin na dai akong ginigibo sa sadiri kong kabutan; kundi kun ano an itinukdo kan Ama sa sako, an mga bagay na ini an itinataram ko. 29 Asin Siya na nagsugo sa sako nasa kaibanan ko; dai niya ako pinabayaan na ako sana, huli ta pirmi kong ginigibo an mga bagay na nakakapaugma sa saiya.” 30 Miyentras na sinasabi niya an mga bagay na ini, dakul an nagturubod sa saiya. 31 Dangan sinabi pa ni Jesus sa mga Judio na nagturubod sa saiya: “Kun magdadanay kamo sa sakuyang tataramon, kamo tunay kong mga disipulo, 32 asin maaaraman nindo an katotoohan, asin an katotoohan mapatalingkas sa saindo.” 33 Nagsimbag sinda sa saiya: “Mga aki kami ni Abraham asin dai kami kasuarin man nagin uripon nin siisay man. Ano ta nagsasabi kang ‘Magigin talingkas kamo’?” 34 Sinimbag sinda ni Jesus: “Sinisigurado ko nanggad sa saindo, an lambang naggigibo nin kasalan uripon nin kasalan. 35 Saro pa, an uripon dai nagdadanay sa harong kan saiyang kagurangnan sagkod lamang; an aki nagdadanay diyan sagkod lamang. 36 Kaya kun patalingkason kamo kan Aki, kamo magigin tunay na talingkas. 37 Aram kong mga aki kamo ni Abraham. Alagad pighihinguwa nindo akong gadanon, huli ta an sakuyang tataramon dai nagkakaigwa nin lugar diyan sa saindo. 38 Itinataram ko an mga bagay na nahiling ko kan kaibanan ako kan Ama, alagad ginigibo nindo an mga bagay na nadadangog nindo sa saindong ama.” 39 Bilang simbag sinabi ninda sa saiya: “Si Abraham an samuyang ama.” Sinabi ni Jesus sa sainda: “Kun mga aki kamo ni Abraham, ginigibo dapat nindo an mga gibo ni Abraham. 40 Pero ngunyan pighihinguwa nindo akong gadanon, ako na nagsasabi sa saindo kan katotoohan na nadangog ko sa Diyos. Dai ini ginibo ni Abraham. 41 Ginigibo nindo an mga gibo kan saindong ama.” Sinabi ninda sa saiya: “Dai kami ipinangaki bunga nin imoralidad;* may saro kaming Ama, an Diyos.” 42 Sinabi ni Jesus sa sainda: “Kun an Diyos an saindong Ama, mamumutan nindo ako, huli ta naggikan ako sa Diyos asin yaon ako digdi. Dai ako nagdatong sa sadiri kong kabutan, kundi isinugo Niya ako. 43 Ano ta dai nindo nasasabutan an sinasabi ko? Dahil habo nindong dangugon an tataramon ko. 44 Gikan kamo sa saindong amang Diyablo, asin gusto nindong gibuhon an mga mawot kan saindong ama. An sarong iyan paragadan puon sa kapinunan, asin dai siya nanindugan sa katotoohan, huli ta mayo sa saiya an katotoohan. Pag nagtataram siya kan kaputikan, ginigibo niya iyan kauyon kan naturalesa niya, huli ta siya putikon asin iyo an ama kan kaputikan. 45 Alagad huling katotoohan an sinasabi ko sa saindo, dai kamo nagtutubod sa sako. 46 Siisay sa saindo an makakapagpatunay na may nagibo akong kasalan? Kun nagtataram ako nin katotoohan, taano ta dai kamo nagtutubod sa sako? 47 An saro na gikan sa Diyos naghihimati sa mga tataramon nin Diyos. Ini an dahilan kaya dai kamo naghihimati, huli ta bako kamong gikan sa Diyos.” 48 Bilang simbag sinabi kan mga Judio sa saiya: “Bakong tama an sabi mi, ‘Samaritano ka asin igwa ka nin demonyo’?” 49 Nagsimbag si Jesus: “Mayo akong demonyo, kundi tinatawan ko nin onra an sakuyang Ama, asin rinaraot nindo an sakong reputasyon. 50 Alagad dai ako naghahanap nin kamurawayan para sa sadiri ko; igwa nin Saro na naghahanap kaiyan asin siya an naghuhukom. 51 Sinisigurado ko nanggad sa saindo, kun an siisay man nag-uutob kan sakuyang tataramon, dai siya nuarin man magagadan.” 52 Sinabi kan mga Judio sa saiya: “Ngunyan aram mi nang igwa ka talaga nin demonyo. Nagadan si Abraham, pati na an mga propeta, pero sinasabi mo, ‘Kun an siisay man nag-uutob kan sakuyang tataramon, dai siya nuarin man magagadan.’ 53 Ano mas urog ka pa sa samuyang amang si Abraham? Nagadan siya, pati na an mga propeta. Siisay ka man sa paghuna mo?” 54 Suminimbag si Jesus: “Kun ako an nagpapamuraway sa sadiri ko, daing saysay an sakong kamurawayan. An sakuyang Ama an nagpapamuraway sa sako, an saro na sinasabi nindo na saindong Diyos. 55 Pero dai nindo siya midbid, alagad midbid ko siya. Asin pag ako nagsabing dai ko siya midbid, ako magigin putikon arog nindo. Alagad midbid ko talaga siya asin inuutob ko an saiyang tataramon. 56 An saindong amang si Abraham naugmang marhay sa paglaom na mahiling an sakuyang aldaw, asin nahiling niya iyan asin nag-ugma siya.” 57 Dangan sinabi kan mga Judio sa saiya: “Dai ka pa ngani 50 anyos, tapos nahiling mo na si Abraham?” 58 Sinabi ni Jesus sa sainda: “Sinisigurado ko sa saindo, bago pa nabuhay si Abraham, buhay na ako.” 59 Kaya nagpururot sinda nin gapo na igagapo sa saiya, alagad nagtago si Jesus asin nagluwas sa templo.\n^ O “base sa pamantayan nin tawo.”\n^ O “seksuwal na imoralidad.” Sa Griego, por·neiʹa. Hilingon an “Seksuwal na imoralidad” sa Glosaryo.


Parasitas - Wikipedia\nAn babaeng parasitas\nAn lalakeng parasitas\nMga dukot na pisog kan parasitas\nAn Parasitas (Ingles, bird's nest fern) sarong klaseng tinanom na ornamental kabali sa species nin mga pako, sa genus na Asplenium. An parasitas natubo na garo pabilog na tataghan an poon, na dusok na gamot kun saen an mga dahon na mga matipanas naturuhaw sa palibot kaini. Ini nabubuhay na nakatanom sa daga mismo, o pwede man nakadukot sa mga sanga nin kahoy, sa mga soksok kan kagagapoan. May sinasabing lalaking parasitas asin babaeng parasitas, an huri mas haralakbang asin medyo punggol an mga poro kan mga dahon.\nAn parasitas mas natubang sa kasyahan sanang saldang. Sobrang saldang naresulta sa pagdulaw kan mga dahon. Pwede man ining sa interior basta igwa siyang nakukuang bastanteng liwanag, alagad an sobrang lipot naresulta sa pag'aragirang kan mga dahon sa mga gilid niya.\nMga pisog kan parasitas[liwaton | liwaton an gikanan]\nAn mga pisog kan parasitas pirinong maray asin naluwas saka nakadurukot sa likod kan mga dahon kaini. Ini pwedeng karoson kun an dahon aragirang na, saka iparogrog sa maseterang kinaagan nin bunot. Kun nawarak na sa ibabaw dapat bombonan kan runot na bunot ngane dai ipalid saka tubigan dikit. Mga pirang semana, ini natarambo na sana sa masetera.\nPag'ataman sa parasitas. Kinua 15-08-13\nPaliwanag manongod sa parasita. Kinua 15=-08-13\nPinaghugot gikan sa "https://bcl.wikipedia.org/w/index.php?title=Parasitas&oldid=208946"\nHuring pigliwat an pahinang ini kan 7 Hulyo 2021, alas 06:40.


SA HOUSE BILL 8171: Excise tax ibasura - Bordado\nSa paagi nin House Bill nanindugan an People’s Minority (PM) sa Camara-Baja na halion na an kontrobersyal na ‘’anti-poor’’ excise tax sa diesel, kerosene asin iba pang excise fuel taxes sa irarum kan Tax Reform for Acceleration and Inclusion (TRAIN) law.\nSi Congresista Gabriel H. Bordado Jr. kan tercer distrito kan Camarines Sur miembro kan People’s Minority sa Congreso nagpahayag sa entrevista kan Bicol Mail na saiyang sinusuportaran na ibasura na an excise tax huli ta ini saro sa solusyon sa inflation na padagos tinatamaan an kasaraditan na namamanuan Filipino.\nPakatapos sana kan ginibong State of the Nation Address (SONA) ni Presidente Rodrigo Duterte kan Hulyo 2018 an House Bill 8171, na padreno si Marikina Congressman Romero Quimbao hinahagad ninda na ibuelta sa zero an excise taxes sa mga produkto nin petrolyo na pig-iimponer sa lindong kan Acta Republica 1096 o mas midmid sa apod na TRAIN law.\nHinahagad kan PM an tolos-tolos na paghali kan excise tax huli ta base sa pag-aadal sa mga datus nakakadagdag sa inflation alagad nagtutubod an congresista kan tercer distrito kan Camarines Sur sa pigsasabi ni Duterte na nagkakaigwa nin ‘’convergence of factor’’ na nagtulod kan inflation yaon si biglang paglangkaw kan presyo kan produkto nin petrolyo poon sa 40 dollar per barrel abot sa 80 dollar per barrel asin nagtutubod siya si epekto pa kaini huli kan nagkakaigwang trade war.\nAfuera kan saindang bill igwa man pigsangat na house bill si Albay Congressman Edcel Lagman na maninigo nang ibasura an kontroversyal na excise tax.\nHinahalat na kan PM an pagtukar kan pigplantiar na HB 8171 sa committee level asin naglalaom sinda puponan na sa tahaw kan padagos na paglangkaw kan barakalon sa mga mercado nganing madara na sa plenaryo mantang si Presidente Rodrigo Duterte nagpapabor kaini na suspendiron muna an excise tax, sabi pa ni Bordado.\nHinahagad kan PM na halion an buwis sa produkto nin petrolyo alagad bukas sinda sa posibilidad na suspendiron muna mantang an defensa kan Department of Finance (DOF) kaipuhan an dugang na buwis nganing maimplementar an mga proyecto sa infrastractura sa presenting Build-Build-Build Program kan administrasyon Duterte afuera kan iba pang proyecto.\nAlagad sinabi pa ni Bordado an nangyayari sa ngonian epekto kan excise taxes nagkakairipit an mga tawo lalo na si inaapod ni Bise Presidente Leni Robredo na yaon sa ‘’laylayon ng lipunan’’,\nNakumfirmar sa mga survey an padagos na piggrereclamo kan namamanuan Filipino iyo an paglangkaw kan mga presyo. An 6.4 percent na inflation rate iyo na an pinakalangkaw matapos kan siyam na taon na kaipuhan nang hanapan nin solusyon kan mga economic managers kan Malacañan.\nSa Senado nagplantiar man nin kaparejong bill na pigsangat ni Senador Paolo Benigno Aquino 1V.\nAn sektor nin transporte sa rehiyon cinco hinahagad na sa administrasyon Duterte na dapat ibasura na an excise tax na kun haen pigcoconsiderar sana kan Malacañan an pag-rollback kaini. Nagrereclamo na an sector na ini huli ta apektado na an saindang pagkayod aroaldaw huli sa haros cada semana sige an lumpat kan presyo sa produkto nin petrolyo.\nAlagad an mga lehislador sa congreso nagsabi na an gobierno dai puedeng magpasunod nin rollback sa excise tax na mayong congressional action.\nAn TRAIN law nagtutugot sana sa suspension kan fuel tax increase bako an rollback sa tarifa mantang mayo sa probisyon kan ley an para sa i-rollback huli kaini kinakaipuhan an aksyon muna kan congreso.(DPaureus)


‘‘Nanlaban’’ sa drug operations papainbestigaran sa NBI, CHR\nCiudad nin Iriga --- Piglubong na kan Lunes, Abril 12 si Punong Barangay Elmer Casabuena kan Brgy. Niño Jesus na pigsasabi sa report kan Iriga City Police Station na ‘‘nanlaban’’ sa drug operation alagad nagtutubod si Alcalde Madel Alfelor na pulitika an motibo asin dapat matawan justicia an biktima mientras na cuestionable an operasyon kan PNP.\nAn familia asin an jefe ejecutivo matabangan nganing ma-inbestigaran an caso kan National Bureau of Investigation asin Commission on Human Rights nin huli ta maninigo sanang matawan nin justicia na bakong makatawo an pag-gadan sa biktima mantang an reclamo kan familia na nagkukurahaw sa atubangan kan mga awtoridad na dai siya gadanon envez sunod-sunod an putok nin badil sa laog kan residencia.\nApesar na mayong kalaban-laban napapalibot an nin armadong kapupulisan asin sa laog kan residencia panong magsahot na ‘‘naglaban’’ an punong barangay, sabi pa ni Alfelor.\nPigcucuestion kan jefe ejecutivo si ginibong search operations kan mga pulis tano ta ginibo ala 1:00 nin maagahon na puede man sanang aga mantang mayo ngani si mga mandatory witness na pigmamanado kan ley sa pagconducir nin drug operations.\nInapodan sana si mga dapat na testigos na hale sa media asin opisyal kan barangay alas 3:00 nin aga tapos na an operasyon asin gadan na an biktima.\nIgwa nang affidavit an opisyal kan barangay asin hale sa media na inapodan sana sinda alas 3:00 na nin maagahon tapos na an gabos na mga proceso sa drug operations asin binawian na nin buhay an punong barangay.\nAn mga nakumfiscar sa drug operation dai na pig-inbentaryo sa residencia sa presencia kan mga testigos envez pinatos na sana kan mga awtoridad kabale an mga cuarta nganing sa Police Station na gibohon.\nKabale sa nakumfiscar iyo an soboot badil kan punong barangay.\nAn familia kan kapitan nagpahayag na an cuarta bako sa ilegal na droga alagad sa koleksyon hale sa mga bayad kan parukyano mantang an biktima sarong distributor nin farm input.\nAn barangay Niño Jesus, declarado kan PNP bilang saro nang ‘‘drug cleared barangay’’. (dpa)


Pagdakit kan mga poste kan Casureco II, sa atol\nMapaso na an joint circular kan Department of Energy (DoE) asin Department of Public Works and Highways (DPWH) sa Hulyo 30, 2018 sa pagdakit kan mga electrical posts kan mga cooperativa nin electricidad alagad sa Camarines Sur II Electric Cooperative (Casureco II) pigpuponan pa sana sa mga poste na namumugtak sa road right of way kan national road sa Bombon asin Calabanga, Camarines Sur.\nNagprobar nang ponan sa Brgy. Peñafrancia asin Brgy. San Felipe sa Ciudad nin Naga, dai dinagos mantang an apektadong mga poste kun hahalion sa laog kan road right of way makakalaog sa pribadong propriedad. Huli kaini an desisyon kan manijamiento magluwas muna sa ciudad, sabi ni Project Supervisor/Acting General Engr. Nelson Lalas.\nPigcierto kan PS/AGM na an saindang cuentada kan gabos na apektadong mga poste sa coverage area kan Casureco II cocompletohon nindang maisumiter sa National Electrification Administration (NEA) antes magabot an Hulyo 30.\nAn joint circular kan DoE asin DPWH dapat makasumiter sinda kan gabos na cuentada sa electrical posts na apektado kan road widening project hasta sa Hulyo 30. Saiyang piglinaw na an sarong taon na pigtaong plaso kan duwang ahencia bako na taposon an relokasyon envez dapat makasumiter sinda kan total na cantidad kan apektadong mga poste.\nAn sainda pa sanang naisusumiter sa NEA iyo an Milaor-Minalabac na nagcacantidad nin P5.5 milyon; Ciudad nin Naga nagcacantidad P16.8 asin saindang padagos na pigcuecuestion an cuentada kan DPWH na P9.2 milyon; Calabanga hasta sa Pili nagcacantidad nin P19 milyon alagad sa iba pang mga banwaan na sakop kan cooperativa dai paman maipaluwas ni Lalas kan makuanan nin entrevista kan Bicol Mail.\nAn Casureco II iyo an magibo kan cuentada sa relokasyon kan mga poste, isumiter sa NEA nganing aprobaran asin ipapasa sa second engineering district kan DPWH.\nKun maaprobaran kan NEA an cuentada kan cooperativa sa pagdakit kan mga poste dadarahon sa national office nganing aprobaran.\nMapuponan sana an pagdakit oras na maprobaran kan DPWH Central Office na iyo an ma-aprobar kan badget.\nAn sa atol na hiro kan manijamiento kan Casureco II na ma-implementar na an relokasyon kan mga electrical posts saro sa causa na magdesisyon an Sangguniang Panlungsod kan Ciudad nin Naga na magpasar nin resolucion nganing hagadon sa NEA na halion na sa puesto si Lalas bilang PS/AGM kan cooperativa.\nAn mga poste na yaon pa sa laog kan road right of way kan national road nagiging causa nin nagkapera nang aksidente sa trafico.\nMahiwas na an natapos na mga proyecto sa road widening project kan DPWH alagad abalahong an pagdakit kan mga poste particularmente sa Ciudad nin Naga na ginatos na mga poste an ulang sa proyecto.\nSinabi man ni PS/AGM Lalas, an 2nd Engineering District kan obras publika sa Baras, Canaman, Camarines Sur iyo an may obligasyon mag-follow sa saindang opisina central kun aprobado na an pambayad sa sainda kan pagdakit kan mga poste.


ENCUENTRO KAN PA VS NPA PINAHIMOTIKAN: Pagdeclara nin martial law sa Bicol pighihimo kan militar\nPigtutubodan kan militanteng grupo sa Bicol na drama sana an pinaluwas na report kan 9th Infantry Division kan Philippine Army na nagkaigwang labi sa sarong oras na encuentro an mga soldados asin kan rebeldeng New People’s Army sa brgy. Lidong sa banwaan nin Caramoan asin sa kataid na brgy. Toytoy, Garchitorena, Camarines Sur nganing basehan kan administrasyon ni Presidente Duterte na magdeclara nin martial law sa rehiyon cinco.\nSa pinaluwas na press statement kan Tomas Pilapil Command kan NPA sa Partido area, ipinahayag na mayo nangyaring pakikibakbakan an saindang grupo laban sa soldados asin gibo-gibo sana an purotokan na mayong kalaban.\nJoint forces an operasyon kan 83rd Infantry Brigade, 2nd Provincial Mobile Company, 501st Mobile Force Company asin igwa pang suporta nin duwang helicopter hali sa Philippine Air force sagcod na nagpa-uran nin bala sa pigtutubodan sa kinakampohan kan NPA sa brgy. Lidong alagad mayo man binawian nin buhay sa tropa nin mga rebelde.\nAn report na ini hali mismo ki Army Major Ricky Aguilar, opisyal na parataram kan 9th ID kan Philippine Army sa Bicol na may base sa Camp Elias Angeles, Pili, Camarines Sur, sabi ni James Casilihan lider kan Bayan Bicol.\nPinahayag ni Aguilar sa media na an encuentro nagpuon mga alas 2:00 kan Martes na hapon, Agosto 13 asin nagtutubod ini na igwang nalugadan na rebelde na naheling kan nagkaperang mga sibilyan.\nDuda pa an lider kan Bayan na apesar pigsasabi kan militar sa Bicol na dikit na sana an miembro kan NPA alagad sa encuentro pigkarkulo kan 9th ID na maabot sa 80ng mga rebeldeng an nasagupa kan mga soldados kan gobierno.\nMakaduda an report na iyan sagcod na naggamit pa nin duwang helicopter nganing paluwason na dakul an saindang kalaban, sabi pa.\nAn rehiyon Bicol kabale sa Memorandum Order kan Malacañan na dapat magkaigwa pa nin dugang na deployment kan tropa militar huli kan insurgencia asin kabale sa MO 032 iyo an Samar Negros Orriental asin Occidental.\nNagdududa pa an grupo na kaipuhan an dakulang insidente laban sa mga rebelde nganing magkaigwa nin ‘’justification’’ sa pagdeclara nin martial law ni Presidente Duterte, sabi pa.\nSinabi man ni Major Aguilar na normal sanang pahimotikan kan NPA, sagcod kasoodma nagpapadagos pa an hot pursuit operation laban sa nagdudolag na mga rebelde.\nSinabi pa ni Casilihan an apektado digdi iyo an pobreng sibilyan huli ta natatakot sa nangyayaring dramang encuentro.\nHuli kan report kan militar sa encuentro maabot sa 250 residentes hali sa Sitio Comanse, brgy. Toytoy an nag-evacuar asin sagcod kasoodma yaon pa sa covered court kan Garcitorena, Camarines Sur.\nSinabi ni Alcalde Nelson Bueza na tolos man sinda nagpadarang ayuda sa mga evacuees nganing dai magkagurotom. (dpa)


Pakalihis kan tiempo Hapon asin kan makamit na an katalingkasan kan Pilipinas kan 1946, halop sa pusog na liderato an ronang Kabikolan bako lang an mga Camarinenses.\nAntes kan giyera mundial kan panahon pa nin Commonwealth sa pangengenot kaidto ni Presidente Manuel L. Quezon, an mga matanog na pangaran kan Bikolano sa lado nin politika iyo sa Madrigal, Ziga, Fuentebella, Imperial, Arejola, Ocampo, Felipe asin nagkakapera pang iba na may mga kaya na, may mga inadalan pa, mahiwas an mga propiedades asin sinda gabos mga poderoso.\nKaidto an kunsideradong centro kan Kabikolan, pig-aapod nganing Puso kan rehiyon iyo an Naga palibhasa centro kan relihiyon asin an Ambus Camarines (Norte asin Sur) dakulaon na marhay an hila-hila haros binglod sana an Albay, Sorsogon asin Masbate.\nKan an Naga saro nang ciudad, charter city pa asin suhay na sa Camarines Sur, an Camarines Norte separado naman, an Catanduanes nagsuhay na sa Albay, an centro kan komersyo sa Bikol Naga man giraray, digdi pa an regional Penafrancia festival na dinadalaw poon ginatos na ribo sagkod milyones na mga perigrinos.\nNagparadakol an mga Bikolanos pero Naga asin Camarines Sur man giraray an pinaka-matao. Pag-abot kan dekada 70, nakabalyo an regional center sa Albay pero dominado man giraray kan Naga asin Camarines Sur an negosyo asin relihiyon sa Bikolandia.\nKan huring parte kan dekada 40 asin enterong parte kan dekada 50, an mga lideres kan Camarines Sur asin kan Naga nomrado pa kan Malacanang.\nAn duwang mayor na partido kan nasyon, Liberal asin Nacionalista anas pang nagdudurulak kaya an mga Bikolano mayong unidad. An taga-Albay sa Albay sana an interes, an mga Camarinenses pan saderi man lang, lalo na an Sorsogon asin Masbate. Man iba-iba pa an lenguahe asin tataramon ninda.\nKan dekada 70 panahon kan Martial Law, taon 1978 kan magka-igwa nin regional election para sa Interim Batasan Pambansa, nagbutwa na an pangaran ni Press Secretary Francisco “Kit” Tatad kan islang provincia kan Catanduanes asin Louie Villafuerte kan Naga/Cam Sur ta sinda an nakakua kan pinaka-dakul na boto sa anom na provincias asin tolong ciudades kan Naga, Legazpi asin Iriga sa 1978 IBP regional election.\nPrimero kong nadangog an boses ni Luis Robredo Villafuerte sa opisina kan Bikol River Basin Development Program sa Baras, Canaman pa kaidto. Kaulay niya si director Badong Pejo asin mga deputy directors.\nSiisay nyako yan na matibay magtaram na bisita? Sabi kan boss ko kadto na si Doming Alarkon, si Atty. Luis Villafuerte. Bago palang siyang puli sa Bikol bago palang magretiro sa Bancom investment bank como senior vice-president alagad pinapuli na palan sya digdi sa Bikol ni Presidente Marcos nganing mag-andam kan kandidatura bilang assemblyman kan IBP.\nBako lang ako kundi si gabos na halangkaw na opisyales kan Basin kumbensido sa mga platika ni Villafuerte, an mga plano niya para sa Bikol, an mga ideya niya sa ekonomiya asin negosyo bako lang sa Bikol kundi sa enterong Pilipinas.\nNapabilib ako sa bagong lalawgon ni Villafuerte na garo bakong tradisyonal na politiko.\nGinibo siya ni Marcos bilang trade minister o ministro sa negosyo sa panahon kan Martial Law. 40 anyos pa lang siya kan mag-retiro sa pribadong sector, TOYM Awardee for investment banking, abogado de kampanilya, graduate sa UP College of Law, national awardee sa UP bilang orador asin debatista, konsideradong technocrat ni Ferdinand asin Imelda Marcos. Nagsusurat pa nin column sa Philippines Daily Express.\nKaya lang kan magadan si Ninoy Aquino apesar na dati siyang Marcos boy, siya na an nangenotan kan laban kontra sa Marcos conjugal dictatorship.\nSiya an nangenot kan grupong Apat na Aguila sa lindong kan UNIDO Party na nagronot kan Apat na Uwak (KBL). Kaya kan panahon na idto may rimong-rimong na, na si Villafuerte pwedeng mag-presidente kan Pilipinas sa maabot na panahon. Asin inako niya yan samo mismo na mga announcers sa DWLV kaya inaranggutan kami ako: Cris Rances, si Ric Diaz, Gil Basmayor na dai magpara-irinom nin arak ta kun pirmi kamong bururat kun yaon na ako sa Malacanang.\nSabi mi ngani kun hitsura man lang ang pag-oorulayan mas magayon na lalaki si Villafuerte kesa sa artistang si Erap Estrada.\nAko personalmente nagtutubod na kun si Doy Laurel an naguin presidente kan Piipinas asin dai nagpahunod ki Cory dahil sa sutsot ni Cardinal Sin, si Villafuerte an campaign kan Doy Laurel for President Movement pwede si Villafuerteng makalaog sa Malacanang bilang presidente sangli kuta ki Laurel.\nAsin kun si Ramon Mitra nangganang presidente kontra ki FVR ta si Villafuerte man giraray an national campaign manager, pwede kuta nang siya makasuso sa Malacanang bilang hepe ehecutivo.\nKundi pakatapos kan EDSA Revolution kan si Cory na an nakatukaw na Presidente kan magka-igwa nin primerong eleksyon sa senado may sarong slot o pwesto na nakareserba ki Villafuerte pero habo niya na akoon an nominasyon kaya itinao niya an pwesto ki Victor Ziga.\nDuman narisa na habo niyang bayaan an Camarines Sur, poon kaidto dai na siya nagka-igwa nin interes sa politika nasyonal apuera sa posisyon na deputado o representante.\nNaguin chairman siya kan Bikol Regional Development Council, pigtitingag na siya kan mga lideres nin provincia bilang regional leader o tunay na lider kan mga Bikolano huli kan saiyang abilidad bilang pinaka-halawig na gobernador kan pinakadakulang provincia na iyo an Camarines Sur, briyante an saiyang trabaho bilang lehislador asin nai-andam niya an saiyang pamilya poon sa aki asin sa mga maku-apo na magkarapot nin rienda de gobyerno kan provincia kan Camarines Sur.\nIgwa nang “Build, Build, Build” sa Camarines Sur antes ki PRRD.\nSiya an nag-imbento kan political broadcasting sa Bikol na pinaghangaan bako lang sa laog kan rehiyon kundi sagkod sa luwas pati duman sa Palawan, sa Quezon province, Marinduque asin Mindoro.\nSa huring parte kan saiyang karera politika siya mismo personalmente naguin broadcaster asin primetime announcer and commentator.\nPambihirang politiko si Villafuerte ta apuera kan magayon na personalidad, brilyanteng kadunungan asin tambak na inadalan grabe pa an saiyang karinyo sa tao, may panahon siya sa lambang saro tanganing maka-ulay, nagbabasa siya nin kadakul na libro asin iba pang mga babasahon kaya hararom na marhay an saiyang pagkanood na saiyang pigwawaras niya sa saiyang mga contituentes.\nMahiwas asin halawig an saiyang vista o paghiling para sa karahayan asin malinaw na futuro kan saiyang mga nasasakupan.\nBiglaan an pagpaaram asin pagtalikod sa kinaban ni LRV pero dai nungka malilingawan an saiyang mga naginibohan bilang lider kan Kabikolan.


Nuestra Señora de Peñafrancia - Wikipedia\nAn Nuestra Señora de Peñafrancia, inaapod na "Inâ" kan saiyang mga deboto, iyo an patrona kan rehiyon Bikol, Filipinas. Ipigseselebrar an kapistahan kaini pagse-Septyembre.\nAn imahen ni Inang Penafrancia\n1 An korona asin aureola ni Inâ\n3 Peñafrancia Fiesta\n4 Mga takod paluwas\nAn korona asin aureola ni InâLiwaton\nAn aureola ni Ina'\nAn korona ni Inâ saka an saiyang aureola iyo an pinakamahalaga na parte kan imahen. An korona, na tinampokan nin mga gapong mamahalon enot na inusar kan Septyembre 20, 1924 durante kan koronasyon kanoniko ni Nuestra Señora de Peñafrancia komo Patrona kan Bicolandia. An nagpasadya kaini iyo si Rev. P. Casimiro Lladoc sa Zamora Brothers sa Manila. An gasto kaini pinagpâsan kan mga kaapil kan Peñafrancia Association na taon an presidente iyo si Eduardo Ontengco. Kan panahon man na idto si Dona Antonietta Cecilio Pardo vda.de Strohm nagdonar nin apat na ribong pesos (Php 4,000.00) na nakatabang sa pagpahaman asin pagbalukat kan korona.\nIni ginamit naman kan 1948, Taon ni Maria, asin kan 1949 kan Anibersaryong Pirak ni Inâ ta ika-25ng taon nin saiyang koronasyon. Ultimong nausar ini kan 1974, an Bulawan na Anibersaryo niya poon kan koronasyon kanoniko.\nAn aureola niya iyo an talidong na sagyap namugtak sa likod kan saiyang korona. Ini an mahal na gayong alahas ni Inâ. Igwa ining 12 saradit na bitoon na pigrerepresentar an 12 apostoles asin an 12 tribu kan Israel. Sa balang bitoon may nakatampok na gapong mamahalon. Hihnaman daa ini kan mga taon 1870 asin donasyon kan sarong nag'ngangaran Doña Aleja de la Paz Vida. de Antonio Cecilio. Nakatukaw an aureola sa purong bulawan. Ini daang mga gapong mamahalon kadamotan ini kan koleksyon kan si kagdonar na harale pang luwas kan nasyon sa saiyang mga pagbiyahe'biyahe.\nAlagad, an duwang ining mahalagang bagay bihira nang ipagdayaw sa prusisyon asin nakasaray sa sarong safety box sa sarong bangko ta natatakot an mga otoridad kan Simbahan na mahabon ini.\nAn mga ginagamit sa pagpruprusisyon tuyong piyesta iyo an mga huwad kan si mga orihinal.\nSaro sa mga katolikong tradisyon iyo an debosyon kay Marian. Kitang mga Pilipino lalo na ang mga Bicolano igwang naiiba asin hararom na pagkamoot sa Inang Maria - an ina ni Hesus asin satuyan Ina. Kita minatubod na sa tabang nya kita maburunyog asin tatabangan kita na maihagad an satong mga pangadyion. Ini, satong makusog asin pusog na pagtubod na an satong mga kahagadan satong makua sa tabang kan saton mahal na ina.\nMan iba-iba man an apod saiya sa iba't-ibang rehiyon digdi sa Pilipinas. Saro sa mga apod na ini: Nuestra Señora de Caridad sa Ilocanos; Our Lady of Manaoag sa mga taga Pangasinan; Lady of Piat sa Cagayanos; Nuestra Señora del Rosario de la Naval o Nuestra Señora de Antipolo sa mga Tagalogs. Alagad, saro sa pinka sikat na ngaran iyo an Nuestra Señora de Peñafrancia, mas bistado na apodon INA. Ang pagkamoot asin pagtubod na ini yaon sa panahon kan pagsakop kan Espanyol.\nHarani sa Salamanca, Spain, igwang lugar na San Martin de Castañar na yaon sa pamitisan kan burol nin Peña de Francia. Si Simon Vela asin an saiyang pagiriba nakua ang imahe ni Ina kan Mayo 19, 1434 na inapod na Nuestra Señora de Peñafrancia.\nKan 1700, An pamilya Covarruibias kan San Martin de Castañar nag lipat sa Pilipinas asin nagmantinir sa Cavite. Saro sa mga aki na si Miguel nagkahilang habang nagaadal sa Unibersidad kan Sto. Thomas sa Manila. Igwa siyang dakulang pagtubod kay Ina. Sa ladawan ni Ina siya nagbolong asin saro siya sa mga mirakulo na itinao ni Ina.\nNadistino si Miguel sa Ciudad nin Naga asin naimbitaran siya ni Biship Andres Gonzales (1685-1709) sa arkidiyoses nin Caceres. Magpuon kadto siya naging padi asin bikaryo heneral kan diyosesis.\nAn pagselebrar kan Peñafrancia nagpupuon pag ika tolong Sabado kan Setyembre sa Siyudad nin Naga. Ini saro sa pinaka dakula asin makulay na piyesta sa bansa. Ini saro sa mga selebrasyon na mawot an pagtubod sa relihiyon, kultura asin tradisyon sa siyam na aldaw. An pag selebrar na ini iyo an mga parada, mga pakawat, mga pagtatanghal, karera nin mga bangka (regatta), asin iba pang mga kumpetisyon.\nMga takod paluwasLiwaton\n300 YEARS: OUR LADY OF PEÑAFRANCIA DEVOTION Archdiocese of Caceres, Naga City PHILIPPINES\nPinaghugot gikan sa "https://bcl.wikipedia.org/w/index.php?title=Nuestra_Señora_de_Peñafrancia&oldid=170529"\nLast edited on 25 Abril 2018, at 00:36\nHuring pigliwat an pahinang ini kan 25 Abril 2018, alas 00:36.